PKPD di asrama pekerja Imperial Garments
Oleh AHMAD SHAHERMAN SHAMSURI

28 Februari 2021, 5:55 pm
PETALING JAYA – Perintah Kawalan Pergerakan Diperketatkan (PKPD) akan dilaksanakan di asrama pekerja Imperial Garments Flat Anjung Tawas Damai, Perak bermula esok sehingga 14 Mac depan.
Menteri Kanan Keselamatan, Datuk Seri Ismail Sabri Yaakob berkata, langkah itu dibuat susulan berlaku peningkatan kes secara mendadak di lokaliti itu dengan kadar kebolehjangkitan adalah tinggi.
Beliau berkata, Kementerian Kesihatan (KKM) telah melaksanakan sebanyak 524 ujian saringan dan daripada jumlah itu, sebanyak 213 orang dilaporkan positif Covid-19.
Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKPD di asrama pekerja terbabit selama 14 hari bermula esok.
“Pelaksanaan PKPD ini untuk memudahkan KKM melaksanakan saringan secara bersasar ke atas semua penghuni asrama serta mengawal pergerakan dan penularan jangkitan dalam komuniti,”katanya dalam satu kenyataan di sini hari ini.
Sementara itu, dalam kenyataan sama, Ismail Sabri memaklumkan, PKPD di Sekolah Menengah Kebangsaan Sultan Idris Shah II, Gerik, Perak akan ditamatkan esok.

Katanya, sepanjang tempoh PKPD, KKM telah melaksanakan 582 ujian saringan dan daripada jumlah itu secara kumulatif sebanyak 16 kes telah direkodkan.
“KKM mengesahkan tiada kes aktif di lokaliti ini, keadaan adalah terkawal serta tiada lagi sampel saringan yang sedang menunggu keputusan,”ujarnya. – K! ONLINE


Fikir sebelum muat naik – Naim Daniel
Oleh FARHANA AB RAHMAN

28 Februari 2021, 6:10 pm
PETALING JAYA – Penyanyi Naim Daniel yang pernah terpalit dengan kontroversi membabitkan artis K-pop mengambil pendekatan lebih berhati-hati sebelum memuat naik hantaran status di media sosial.
Naim atau nama sebenarnya, Muhammad Naim Daniel Baharin berkata, pengalaman lalu banyak mengajarnya untuk mengambil kira perasaan orang sekeliling supaya tidak menimbulkan isu disebabkan gambar atau video yang dimuat naik.
“Sebagai selebriti atau ‘public figure’, penting untuk kita yang dikenali untuk mengambil kira beberapa aspek sebelum membuat sesuatu tindakan. Ini adalah berdasarkan pengalaman saya sendiri yang pernah terpalit dengan kontroversi sebelum ini.
“Manusia lebih suka bertindak mengikut perasaan dan emosi ketika berhadapan sesuatu situasi, jadi lebih baik kiranya kita berfikir sedalam-dalamnya sebelum memuat naik sesuatu.
“Mungkin gambarnya yang sensitif, mungkin juga kapsyen yang digunakan menyinggung mana-mana pihak,” kata Naim, 24, kepada Kosmo! Online menerusi aplikasi WhatsApp.
Berikutan kontroversi Janna Nick yang didakwa menghina ahli kumpulan Blackpink, penyanyi Naim Daniel tampil menasihatkan pelakon wanita itu agar ‘menghilangkan diri’ daripada media sosial buat sementara waktu sehingga keadaan kembali reda.

Terdahulu, penyanyi berusia 24 tahun yang pernah melalui pengalaman serupa, langkah berkenaan merupakan cara yang terbaik bagi memberi masa untuk Janna menenangkan diri selepas terlibat dalam konflik dengan peminat K-pop.
Tambah Naim atau nama sebenarnya Muhammad Naim Daniel Baharin lagi, apa yang penting adalah Janna menggunakan masa ini untuk ‘cool down’ daripada laman sosial bagi tujuan refleksi diri.
Sebelum ini, Naim pernah dikecam peminat Blackpink yang digelar ‘Blink’ kerana menyunting gambarnya bersama salah seorang anggota kumpulan berkenaan, Rose yang dikongsi di laman Instagram miliknya. – K! ONLINE


Henti guna dalil agama untuk tolak vaksin Covid-19
Oleh BAHRUDDIN HATTA

28 Februari 2021, 4:24 pm
TANAH MERAH – Golongan yang menolak penerimaan vaksin Covid-19 diingatkan supaya menghentikan isu berbangkit dengan penggunaan dalil-dalil agama untuk menyebarkan fahaman mereka di negara ini.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, muzakarah telah dijalankan bersama mufti-mufti dan pakar dalam bidang perubatan islam yang telah bersetuju bahawa vaksin imunisasi hukumnya adalah harus.
Katanya, sehubungan dengan itu, rakyat Malaysia terutamanya yang masyarakat yang beragama Islam  perlu mendukung usaha tersebut untuk kepentingan diri sendiri dan negara.
“Persoalan terhadap status halal vaksin ini memang sudah menjadi isu yang sering dibangkitkan oleh golongan yang menolak vaksin dengan menggunakan alasan mengikut pandangan agama.
“Penolakan vaksin Covid-19 pasti akan menggagalkan misi dan tujuan utama negara dalam menangani penularan wabak ketika pandemik yang sedang melanda seluruh dunia,” katanya.
Beliau berkata demikian ketika ditemui pemberita selepas hadir ke Majlis Penyerahan Program Inspirasiku My Haus (Harta Anda Untuk Semua) Di Bawah Yayasan Pembangunan Ekonomi Islam Malaysia (Yapeim) di Kampung Baru Bukit Gading di sini hari ini.

Pada majlis itu, Ahmad Marzuk menyampaikan  sumbangan sebanyak RM40,000 kepada seorang penoreh getah, Mohd. Hilmi Ramly,55, yang tiada tempat tempat tinggal sendiri untuk membina rumahnya yang terbengkalai sejak beberapa bulan lalu. -K! ONLINE


Lelaki Myanmar cuba rasuah polis dipenjara setahun, denda RM10,000
Oleh MOHD. RAFIE AZIMI

28 Februari 2021, 2:13 pm
ALOR SETAR – Seorang lelaki warga Myanmar dijatuhi hukuman penjara 12 bulan dan denda RM10,000 oleh Mahkamah Sesyen di sini hari ini setelah mengaku bersalah menawarkan rasuah kepada anggota polis pada 19 Februari lalu.
Hakim Murtazadi Amran turut memerintahkan tertuduh, Abdul Karim Ismail, 47, dipenjara enam bulan sekiranya gagal membayar denda dikenakan.
Tertuduh tidak membayar denda tersebut.
Mengikut kertas pertuduhan, Abdul Karim yang bekerja sebagai buruh didakwa melakukan kesalahan itu di tepi jalan Kampung Pering, Kubang Pasu dekat sini kira-kira pukul 6.15 petang, 19 Februari lalu.
Dia didakwa menawarkan rasuah sebanyak RM200 kepada Konstabel Mohamad Syazril Mhd. Azhari sebagai dorongan untuk tidak mengambil tindakan terhadapnya kerana melakukan kesalahan di bawah Akta Pengangkutan Jalan 1987 iaitu tidak memiliki lesen memandu. – K! ONLINE


Lagi rekahan tanah dikesan di Kampung Pohon Chelagi
Oleh YATIMIN ABDULLAH

28 Februari 2021, 4:42 pm
PASIR MAS – Terdapat rekahan tanah yang baru dikesan berlaku berhampiran kawasan Kampung Pohon Chelagi di sini susulan runtuhan tebing yang berlaku pada minggu lalu.
Kesan rekahan yang berlaku semalam dilihat mula bergerak ke kawasan tapak pam air milik Jabatan Pengairan dan Saliran (JPS) yang hanya beberapa meter sahaja dari lokasi asal kejadian di kampung itu.
Ketua Polis Daerah Pasir Mas, Asisten Komisioner Mohamad Roy Suhaimi Sharif ketika dihubungi mengesahkan perkara tersebut.
Menurutnya, rekahan itu mula dikesan semalam dan pemantauan berterusan di kawasan tersebut akan terus dilakukan dari masa ke masa.
“Bagaimanapun, urusan perniagaan berhampiran kawasan tersebut masih lagi berjalan seperti biasa.
“Hal ini kerana lokasi tersebut berada di dalam zon kuning,” katanya.

Akhbar Kosmo baru-baru ini melaporkan, 15 buah keluarga yang menetap di Jalan Pohon Chelagi di sini diarah untuk mengosongkan rumah mereka selepas tebing Sungai Kelantan.
Runtuhan tebing sungai itu berlaku bermula antara pukul 2.30 hingga 6.30 pagi.
Sementara itu, Ahli Parlimen Pasir Mas, Ahmad Fadhli Shaari mahu kerajaan negeri menyegerakan polisi penempatan baharu mangsa terlibat.
Katanya, perkara itu bagi memberikan keselesaan kepada penduduk yang terjejas.
“Saya yakin dan percaya kerajaan negeri sentiasa komited untuk menyelesaikan masalah yang berlaku ini dengan secepat mungkin,” ujarnya. -K! ONLINE


Dua Ahli Parlimen PKR serah SD sokong PN
Oleh AHMAD SHAHERMAN SHAMSURI

28 Februari 2021, 3:17 pm
PETALING JAYA – Dua ahli parlimen pembangkang hari ini menandatangani Akuan Bersumpah (SD) yang menyatakan sokongan kepada kerajaan Perikatan Nasional (PN).
Perkara tersebut dimaklumkan Pengerusi PN, Tan Sri Muhyiddin Yassin menerusi Facebooknya selepas kedua-dua Ahli Parlimen daripada Parti Keadilan Rakyat (PKR) menyerahkan SD kepadanya di Putrajaya.
“Hari ini saya menerima Akuan Bersumpah (SD) daripada dua Ahli Parlimen pembangkang yang menyatakan sokongan kepada kerajaan PN.
“SD oleh Ahli Parlimen Julau, YB Larry Sng Wei Shien dan Ahli Parlimen Tebrau, YB Steven Choong Shiau Yoon itu ditandatangani dan diserahkan kepada saya selepas sesi pemukiman anggota Jemaah Menteri sempena setahun kerajaan PN di Putrajaya,” katanya di laman Facebook sebentar tadi.
Menurut Muhyiddin, dengan sokongan itu, tentunya akan mengukuhkan lagi kerajaan PN dalam usaha dan perancangan untuk mengurus pandemik Covid-19 serta memangkin kebangkitan semula ekonomi negara.-K! ONLINE


Kerajaan teliti pembangunan Kompleks Maritim Kelantan
Oleh TOREK SULONG

28 Februari 2021, 2:55 pm
PASIR PUTEH – Kerajaan sedang meneliti pembangunan sebuah kompleks pentadbiran Agensi Penguatkuasaan Maritim Malaysia (Maritim Malaysia) Kelantan di lokasi strategik di Tok Bali di sini.
Ahli Parlimen Pasir Puteh, Datuk Dr. Nik Muhammad Zawawi Salleh berkata, lokasi cadangan tapak seluas 10 hektar telah dikenalpasti setelah mengambil kira kedudukannya yang berhampiran kuala Tok Bali.
Menurutnya, pangkalan operasi Maritim Malaysia Kelantan kini menggunakan bangunan dan dermaga yang disewa di Tok Bali.
Katanya, sudah tiba masa Maritim Malaysia Kelantan memiliki pangkalan pentadbiran sendiri untuk memikul tanggungjawab menjaga kesejahteraan perairan negara.
“Saya yakin kerajaan negeri Kelantan akan memberikan kerjasama dan sokongan sepenuhnya kepada Maritim Malaysia bagi membolehkan projek pembangunan membina kompleks pentadbiran itu dapat dilaksanakan dalam kadar yang segera.
“Maritim Malaysia Kelantan merupakan barisan hadapan yang memikul amanah negara mengawal keselamatan perairan yang bersempadan dengan Thailand dan Vietnam seharusnya diberi keutamaan dari aspek prasarana dan kelengkapan yang diperlukan,”katanya ketika ditemui pemberita di sini hari ini.

Terdahulu, Nik Muhammad Zawawi mengiringi Timbalan Menteri Dalam Negeri 1, Datuk Seri Ismail Mohamed Said mendengar taklimat operasi, meninjau lokasi tapak yang dicadangkan untuk pembinaan kompleks Maritim Malaysia Kelantan dan pesisiran Terusan Semerak.
Hadir sama, Ahli Dewan Undangan Negeri Semerak, Wan Hassan Wan Ibrahim. – K! ONLINE


KWSP terus lindungi simpanan ahli
Oleh KOSMO!

28 Februari 2021, 2:31 pm
Kumpulan Wang Simpanan Pekerja (KWSP) mencatat prestasi kukuh dari aspek operasi dan kewangan bagi tahun 2020 dengan mengumumkan dividen sebanyak 5.20 peratus dan jumlah agihan sebanyak RM42.88 bilion bagi Simpanan Konvensional.
Bagi Simpanan Shariah, kadar dividennya adalah 4.90 peratus dengan agihan berjumlah RM4.76 bilion.
Jumlah agihan dividen bagi tahun 2020 adalah sebanyak RM47.64 bilion.
Pengerusi KWSP, Tan Sri Ahmad Badri Mohd. Zahir berkata, dengan purata lima tahun dividen sebenar pada kadar 4.62 peratus untuk Simpanan Konvensional dan 4.32 peratus bagi Simpanan Shariah selepas diselaraskan untuk inflasi, KWSP telah melebihi sasaran strategik dengan pengisytiharan purata dividen sebenar tidak kurang daripada dua peratus dalam tempoh lima tahun berturut-turut.
KWSP telah berjaya mencatat prestasi yang memberangsangkan pada tahun 2020 walaupun mengharungi situasi yang tidak terjangka iaitu pandemik Covid-19 dan dalam persekitaran unik yang menyaksikan dunia berhadapan dengan krisis berkembar iaitu krisis kesihatan dan ekonomi.
“KWSP telah berjaya melindungi simpanan persaraan ahli dengan baik, di samping memenuhi keperluan mendesak untuk mereka menangani cabaran semasa.

“Ada ketikanya, KWSP perlu mengambil keputusan yang sukar bagi memastikan ahlinya mampu bertahan dalam situasi semasa yang mencabar dan pada masa sama mengimbangi keperluan masa depan mereka.
“Penyebaran dan kebolehjangkitan Covid-19 yang pantas telah menyebabkan ia sukar dibendung dan dikawal.
“Namun, langkah proaktif dalam menangani kesan daripada wabak tersebut telah membantu kami mengatasi pelbagai cabaran,” katanya dalam kenyataan yang dikeluarkan semalam.
AHMAD BADRI
Ahmad Badri menjelaskan, fokus ke arah digitalisasi telah membolehkan KWSP membantu ahli dengan lebih cekap dan lancar di samping memastikan ia tetap relevan dengan ahli yang kian celik teknologi.
“Tindak balas pantas KWSP dalam mengadaptasi strategi dan proses pelaburan telah berjaya memastikannya mampu mencapai prestasi yang optimum.
“Kami juga akan terus memanfaatkan kekuatan kira-kira 250 anggota pelabur profesional KWSP yang komited dan proaktif dalam menguruskan portfolio pelaburan.
“Kerjasama kukuh dan infrastruktur digital yang mantap juga telah melancarkan proses penyesuaian diri kami dengan norma kerja yang baharu,” jelasnya.
Selain itu, beliau menerangkan, KWSP telah mengimbangi semula portfolio pelaburannya berdasarkan pertimbangan teliti yang menyeluruh.
Ini mengambil kira pelbagai peristiwa global seperti pandemik Covid-19, ketidakpastian pilihan raya Presiden Amerika Syarikat pada bulan November 2020, perang dagangan Amerika Syarikat-China yang berterusan serta kesan daripada perundingan Brexit kepada pasaran modal di seluruh dunia.
Portfolio pelaburan KWSP pada tahun 2020
Berikutan caruman yang lebih rendah pada tahun 2020, kemampuan KWSP dalam menyesuaikan diri dengan keperluan semasa telah memastikan pelaburannya dapat memberi pulangan mampan jangka panjang dalam keadaan norma baharu.
KWSP mencatatkan pendapatan pelaburan kasar tertinggi iaitu sebanyak RM60.98 bilion, yang mana RM6.15 bilion diperuntukkan kepada Simpanan Shariah.
Prestasi yang baik ini adalah hasil daripada pendekatan yang berhemah berpandukan Alokasi Aset Strategik (SAA) yang telah memastikan KWSP tetap berdaya tahan walaupun menghadapi krisis yang tidak dijangka ini.
Berdasarkan kelas aset, instrumen pendapatan tetap merangkumi 46 peratus daripada pelaburan, manakala ekuiti sebanyak 42 peratus, hartanah, infrastruktur dan instrumen pasaran wang masing-masing merangkumi lima peratus dan tujuh peratus daripada pelaburan.
“KWSP ialah pelabur jangka panjang dan kekal komited dengan program diversifikasi merentasi kepelbagaian kelas aset, strategi, pengurus, pasaran, negara dan mata wang.
“Pendapatan daripada aset luar negara juga memainkan peranan penting bagi prestasi kami.” jelas beliau.

Sehingga Disember 2020, sebanyak 33 peratus daripada aset pelaburan KWSP berada di luar negara, merangkumi pelbagai kelas aset, seperti ekuiti, khususnya ekuiti asing yang terus menjadi pemacu pulangan pendapatan pelaburan sebanyak RM28.71 bilion.
Sementara itu, portfolio ekuiti persendirian menunjukkan prestasi yang kukuh dengan agihan yang konsisten.
Walaupun indeks-indeks saham utama mengalami kerugian sebanyak 40 peratus pada suku tahun pertama, KWSP mengambil peluang mengimbangi portfolio dengan membeli aset yang kukuh pada harga yang berpatutan.
Pemulihan pada separuh tahun kedua berikutan pasaran domestik dan global yang kian baik turut menyumbang kepada portfolio pelaburan KWSP.
Ini memberi peluang kepada KWSP untuk meraih keuntungan, terutamanya pada suku keempat tahun 2020.
KWSP juga mengambil langkah proaktif dengan mengambil kira turun nilai kos sebanyak RM7.71 bilion daripada ekuiti tersenarainya untuk memastikan portfolio pelaburan jangka panjang kekal sihat.

Ahmad Badri menjelaskan, pada tahun lalu, KWSP telah memperkenalkan beberapa kemudahan pengeluaran, iaitu i-Lestari dan i-Sinar yang memerlukan rancangan kecairan yang mantap.
KWSP telah meningkatkan alokasi kepada portfolio instrumen pasaran wang bagi memenuhi keperluan tersebut.
Portfolio instrumen pasaran wang menyumbang sebanyak RM1.19 billion kepada pendapatan KWSP.
Dengan hampir separuh daripada keseluruhan peruntukan aset KWSP dalam instrumen Pendapatan Tetap, yang merangkumi Sekuriti Kerajaan Malaysia & Bon Sama Taraf serta bon & pinjaman, KWSP dapat mengekalkan pulangan yang stabil dan mengambil peluang untuk meraih keuntungan apabila kadar faedah mengalami penurunan, dengan pendapatan sebanyak RM25.42 bilion, atau 42 peratus daripada jumlah keseluruhan pendapatan kasar KWSP.
Kelas aset hartanah dan infrastruktur merekodkan pendapatan sebanyak RM5.66 bilion.
“Kelas aset tersebut berhadapan dengan cabarannya yang tersendiri, apabila Perintah Kawalan Pergerakan (PKP) dan amalan bekerja dari rumah menjadi norma baharu dan memberi kesan kepada pendapatan yang lebih rendah daripada segmen tertentu dalam sektor hartanah,” ujarnya.
Bagaimanapun, keseluruhan portfolio tersebut terus memainkan peranan penting sebagai pelindung nilai terhadap inflasi dengan pulangan sekitar 50 mata asas melebihi instrumen Pendapatan Tetap.
Tambah beliau, aset pelaburan keseluruhan KWSP meningkat 7.9 peratus kepada RM998 bilion, dengan nilai pasaran mencecah RM1.02 trilion pada hujung tahun lalu.
Jumlah ahli KWSP turut meningkat sebanyak dua peratus kepada 14.89 juta, sementara majikan yang berdaftar dengan KWSP adalah sebanyak 534,398.
KWSP kini memerlukan RM8.25 bilion untuk membayar setiap satu peratus dividen untuk Simpanan Konvensional dan RM972 juta untuk membayar setiap satu peratus dividen untuk Simpanan Shariah bagi tahun 2020.
Respons KWSP terhadap cabaran tahun 2020 – ekonomi, pasaran, pekerjaan, Covid-19
KWSP bertindak balas terhadap pandemik Covid-19 pada tahun 2020 dengan melaksanakan beberapa langkah awal untuk membantu ahli dan majikan menangani masalah aliran tunai, berikutan PKP bermula 18 Mac hingga 12 Mei lalu ketika kebanyakan sektor ekonomi terpaksa ditutup.
KWSP merupakan salah satu dana persaraan terawal di dunia yang memberikan bantuan kepada ahlinya ketika pandemik tersebut merebak dengan melancarkan Skim Pengeluaran Akaun 2 i-Lestari untuk memberi bantuan kewangan kepada ahli.
Sehingga kini, sejumlah RM18.1 bilion telah dikeluarkan oleh 5.16 juta ahli di bawah kemudahan i-Lestari.
Langkah lain termasuklah membenarkan ahli mengurangkan caruman wajib mereka daripada 11 peratus kepada tujuh peratus berkuat kuasa April hingga Disember 2020.
Bagi memastikan majikan dapat menampung kos dan terus mengekalkan pekerja mereka, KWSP telah menawarkan Program Bantuan Majikan Covid-19 (e-CAP), yang ditujukan khusus kepada perusahaan kecil dan sederhana (PKS).
e-CAP memberi fleksibiliti kepada PKS yang layak untuk memohon penangguhan dan penstrukturan semula caruman majikan.
Sehubungan itu, sebanyak 13,090 majikan memanfaatkan kemudahan ini dengan jumlah kumulatif RM84.95 juta.
Program ini diperkenalkan untuk membantu PKS menguruskan aliran tunai dan juga untuk memenuhi kewajipan membayar sebahagian caruman KWSP mereka.
Selain itu, untuk memastikan keselamatan pekerja dan ahli, KWSP bertindak proaktif bagi menyesuaikan diri dengan realiti baharu melalui perkhidmatan berasaskan ‘Kurangkan Sentuhan, Lebihkan Penjarakan” dengan pengenalan Janji Temu Online (JTO).
Melalui JTO, KWSP memastikan langkah-langkah penjarakan fizikal dan SOP dipatuhi dengan ketat sementara jumlah pengunjung dikurangkan di setiap cawangan.
Prospek untuk tahun 2021
Mengulas mengenai prospek tahun 2021, Ahmad Badri menjelaskan, meskipun pemberian vaksin telah dilancarkan pada tahun ini, pihaknya tetap berjaga-jaga kerana terdapatnya strain Covid-19 baharu dan lebih mudah merebak.
“Bagaimanapun, kami percaya bahawa situasi kini sudah mula terkawal dengan kerajaan setiap negara berusaha memastikan rakyat mereka mendapat vaksin selancar mungkin.
Bahkan di Malaysia juga, kelompok pertama vaksin telah pun sampai dan dalam proses pengedaran.
“KWSP sudah menjangkau usia 70 tahun dan adalah antara institusi dana persaraan tertua di dunia. Kami akan tetap memberi tumpuan kepada mandat untuk membantu ahli mencapai simpanan yang mencukupi bagi persaraan yang mampan.
“KWSP juga akan memulakan skim pengeluaran baharu untuk membolehkan ahli membeli produk insurans atau takaful, seperti diumumkan dalam Belanjawan 2021,” katanya.
GAMBAR HIASAN
Skim ini dijadualkan untuk dilancarkan pada akhir tahun ini. Selain itu, KWSP juga merupakan pelabur institusi pertama yang mewujudkan mandat pelaburan langsung/ pelaburan bersama ekuiti persendirian patuh syariah terbesar di dunia, dengan pelancaran Akaun Terurus Berasingan, bernilai AS$600 juta. (RM2.43 bilion).
“Ini adalah berita baik untuk dana Simpanan Shariah KWSP, yang mana baki simpanan ahli telah melepasi nilai RM100 bilion dan terus berkembang secara berterusan,” katanya.
Dalam pada itu, sehingga kini, terdapat 1.12 juta ahli KWSP yang telah memilih Simpanan Shariah sejak dilancarkan pada tahun 2016 untuk memenuhi permintaan ahli agar simpanan KWSP mereka diuruskan dan dilaburkan mengikut prinsip Syariah.
“Pandemik Covid-19 ini telah memberikan satu pendedahan kepada kita semua tentang keperluan mencari solusi dalam tempoh masa yang amat singkat.
“Dalam usaha KWSP melindungi dan meningkatkan nilai simpanan persaraan ahli di sebalik turun naik pasaran dan persekitaran yang tidak menentu ini, penekanan terhadap pelaburan berlandaskan elemen alam sekitar,sosial, dan tadbir urus (ESG) akan berfungsi sebagai paksi dan kaedah mitigasi risiko yang berkesan, serta menjadi pemacu dalam menghasilkan dividen sosial yang dapat bertahan dan melangkaui pulangan kewangan.” jelas beliau. – K! ONLINE


Pasang CCTV kesan pelaku sampah haram
Oleh ZAKI SALLEH

28 Februari 2021, 3:06 pm
TAIPING – Masalah sampah haram di kawasan perumahan di bandar ini termasuk sikap segelintir orang ramai yang suka meletakkan sampah di luar tong umpama tiada kesudahan walaupun pelbagai usaha dilakukan termasuk meletakkan notis peringatan.
Setiap minggu kira-kira 40 tan sampah haram terpaksa dibersihkan petugas Majlis Perbandaran Taiping (MPT) dan ia akan berulang apabila lokasi sama kembali menjadi tempat longgokan sampah haram.
Bagi memantau pembuangan sampah haram dan tabiat membuang sampah di luar tong, MPT melaksanakan inisiatif Projek Rintis Kamera Litar Tertutup Mudah Alih (Portable CCTV) di dua lokasi panas sejak Disember tahun lalu.
MPT dalam satu kenyataan memberitahu, dua lokasi yang menjadi projek rintis adalah di Tong Sampah Pasar Kamunting dan Taman Kota Jaya, Simpang.
Menurut kenyataan tersebut, melalui rakaman CCTV tersebut telah berjaya merakam kegiatan pihak tidak bertanggungjawab membuang sampah di luar tong dan secara haram di kedua-dua lokasi berkenaan.
“Rakaman CCTV itu turut berjaya merekodkan nombor pendaftaran pemilik kenderaan yang dikesan membuang sampah di kawasan berkenaan dan pihak MPT akan akan membuat semakan di Jabatan Pengangkutan Jalan (JPJ) bagi mengenalpasti pemilik kenderaan.

“Pada Disember lalu sebanyak 67 kompaun dikeluarkan berjumlah RM16,750 manakala 18 kompuan berjumlah RM4,500 dikeluarkan sepanjang Januari lepas,” kata kenyataan tersebut di sini hari ini.
Jelas kenyataan itu lagi, penurunan pengeluaran kompaun pada dua bulan tersebut menunjukkan kaedah CCTV berkesan untuk menangani longgokan sampah haram.
Kesalahan membuang sampah haram boleh dikenakan tindakan di bawah Undang-Undang Kecil Kebersihan Awam (Majlis Perbandaran Taiping) 1984 (Pk.P.U.18).
Kompaun sehingga RM250 akan dikeluarkan dan jika sabit kesalahan hukuman denda RM2,000, penjara atau kedua-duanya sekali boleh dikenakan. -K! ONLINE


Rumah diserbu, Sajat ‘menghilang’
28 Februari 2021, 1:55 pm
PETALING JAYA – Serbuan ke kediaman usahawan kosmetik sensasi, Nur Sajat atau nama sebenarnya Muhammad Sajjad Kamaruzzaman, 36, telah dilakukan pihak berkuasa semalam bagaimanapun usahawan tersebut gagal ditemui.
Menurut sumber, serbuan telah dilakukan sekitar pukul 9 malam di kediaman usahawan itu di Seksyen 10, Kota Damansara.
“Ketika serbuan, hanya terdapat beberapa individu termasuk bapanya, Kamaruz Zaman Harun, 68, pembantu rumah dan dua kanak-kanak disyaki anak angkatnya dalam kediaman berkenaan.
“Pemeriksaan lanjut telah dilakukan di seluruh kediaman itu bagaimanapun Nur Sajat gagal dijumpai,” ujarnya kepada Kosmo! hari ini.
Terdahulu, Kosmo! melaporkan Nur Sajat seolah-olah memerli Jabatan Agama Islam Selangor (JAIS) apabila memberitahu masih tiada orang mengetuk pintu rumah untuk menangkapnya.
Perbuatan itu dilakukan selepas JAIS memaklumkan sedang memburu Sajat selepas waran tangkap kepadanya dikeluarkan Mahkamah Tinggi Syariah pada Selasa lalu.

Pada 6 Januari lalu, Sajat mengaku tidak bersalah di hadapan Mohammad Khalid atas pertuduhan berpakaian menyerupai wanita sehingga menyebabkan Agama Islam dipandang hina dalam majlis bacaan Yassin dan solat hajat.
Kesalahan itu dilakukan di Nursajat Beauticion, Seksyen 16 di sini pada pukul 7.30 malam, 23 Februari lalu.
Sabit kesalahan boleh didenda maksimum RM5,000 atau penjara tidak lebih tiga tahun atau kedua-duanya mengikut Seksyen 10 (a) Enakmen Jenayah Syariah (Negeri Selangor ) 1995.
Nur Sajat kemudiannya dibenarkan ikat jamin RM3,000.
Sementara itu, hasil tinjauan Kosmo! di laman Instagram milik Nur Sajat juga gagal ditemui dan dipercayai telah dinyah aktifkan. – K! ONLINE


18 pelepasan boleh dituntut dalam pengiraan cukai
Oleh MOHD RIDZAUDDIN ROSLAN

28 Februari 2021, 3:14 pm
PETALING JAYA- Lembaga Hasil Dalam Negeri (LHDN) menggariskan sebanyak 18 kategori pelepasan yang boleh dituntut dalam pengiraan cukai bagi tahun taksiran 2020.
Antara pelepasan itu termasuklah bagi kategori individu, orang kelainan upaya (OKU), gaya hidup serta insuran nyawa.
LHDN dalam satu kenyataan berkata, had maksimum pelepasan boleh dituntut bagi kategori individu dan saudara tanggungan ialah sebanyak RM9,000.
“Pelepasan kategori OKU pula ialah sejumlah RM6,000 manakala sebanyak RM5,000 bagi rawatan perubatan, keperluan khas dan penjagaan ibu bapa.
“Bagi kategori gaya hidup, pelepasan sehingga RM2,500 diberikan untuk pembelian bahan bacaan, komputer peribadi, telefon pintar serta langganan internet,” katanya.
Katanya, LHDN turut menawarkan tambahan pelepasan sebanyak RM2,500 lagi bagi pembelian komputer peribadi, telefon pintar dan tablet antara 1 Jun hingga 31 Disember 2020. -K! ONLINE


Warga net mahu beli wang lama gambar Soekarno RM113,000
Oleh KOSMO!

28 Februari 2021, 2:00 pm
JAKARTA – Sehelai wang lama yang dicetak menggunakan wajah Presiden Indonesia yang pertama, Soekarno menjadi tular di media sosial selepas seorang pengguna TikTok memuat naik gambar wang itu, semalam.
Menurut laporan Suara.com, wang bernilai 1,000 rupiah (28 sen) berwarna merah putih itu dicetak pada 1964 dan diletakkan di atas tapak tangan seorang wanita bernama Rina berada dalam keadaan melengkung.
Video tersebut menarik perhatian warganet dengan ada du antara mereka meluahkan hasrat mahu membeli wang kertas itu dengan harga 400 juta rupiah (RM113,618).
“Anda mahu jual wang kertas ini? Jika mahu, saya boleh berikan harga 400 juta rupiah. Sila beritahu jika anda berminat,”kata seorang pengguna media sosial.
Dalam masa sama, ramai juga yang menasihati  Rina agar tidak menjual wang tersebut dan menyimpannya sebagai tinggalan sejarah.
“Jangan dijual, nanti menyesal. Kalau mahu jual, lebih baik kepada Muzium Peninggalan Sejarah Indonesia. Mungkin dapat harga 1 billion rupiah (RM284,046),” cadang pengguna lain. – Agensi


Lebur RM210,000 ditipu teman lelaki
Oleh MOHD. SHAHRULANOOR ISHAK

28 Februari 2021, 1:16 pm
KUANTAN – Seorang ejen insurans di Bentong berputih mata kerugian RM210,000 akibat diperdaya dalam pelaburan tidak wujud dalam kejadian baru-baru ini.
Kejadian bermula apabila wanita berusia 44 tahun itu menjalin hubungan dengan seorang lelaki pada April tahun lalu.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, mangsa pernah berjumpa dengan lelaki berusia 35 tahun itu sebanyak empat kali sebelum ini.
“Suspek telah mengajak pengadu untuk menyertai pelaburan mata wang yang menjanjikan keuntungan cepat.
“Oleh kerana percaya kepada suspek, mangsa telah memberikan wang RM210,000 melalui pemindahan secara dalam talian dan tunai,” katanya menerusi kenyataan hari ini.
Ujar beliau lagi, selepas beberapa bulan menyerahkan wang itu, mangsa meminta bukti pelaburan dan penyata keuntungan daripada suspek.

Mohd. Wazir menambah, suspek bagaimanapun meminta tambahan pelaburan sebanyak RM30,000 lagi.
“Sehingga kini, tiada pelaburan yang dijanjikan. Seterusnya pengadu membuat laporan polis kerana berasa telah tertipu,” ujarnya.
Mangsa membuat laporan di Ibu Pejabat Polis Daerah Bentong semalam dan kes disiasat mengikut Seksyen 420 Kanun Keseksaan. -K! ONLINE


Rezeki paling bermakna, kalau boleh nak anak perempuan – Issey
Oleh SAIRUL ZAMRI MISRANI

28 Februari 2021, 1:53 pm
PETALING JAYA – Penyampai radio Suria FM, Issey mengesahkan isterinya, Noor Aimi Jamel kini hamil empat bulan.
Issey ketika dihubungi Kosmo! Online bersyukur dengan rezeki kurniaan Tuhan dan tidak sabar menantikan kelahiran cahaya mata sulung mereka berdua.
“Kalau ikutkan perancangan saya dan isteri memang tidak mahu hebahkan awal-awal. Kalau boleh biar tunggu kandungan betul-betul kuat.
“Apabila doktor memberitahu isteri berbadan dua, saya orang paling teruja lebih-lebih lagi ini zuriat sulung saya. Alhamdulillah ini rezeki paling bermakna,” katanya.
Menurut Issey atau nama sebenarnya Fazlisham Mat Hussin, 34, dia tidak kisah berhubung jantina bayi yang bakal dilahirkan nanti, tetapi memasang impian untuk dikuarniakan anak perempuan.
“Kami pun memang belum buat scan baby (imbas kandungan) bayi, Insya-Allah nanti kalau usia bayi sudah mencecah enam bulan baru kami akan lakukan.

“Apapun jantina bayi saya terima, asalkan anak dalam kandungan dan isteri sihat walfiat,” ujarnya.
Pada masa sama, Issey turut berkongsi khabar gembira itu menerusi video yang dimuat naik di Instagram dan YouTube miliknya semalam.
Terdahulu, Issey diijabkabulkan buat kali kedua bersama Noor Aimi yang merupakan seorang ibu tunggal beranak tiga kelahiran Kota Bharu, Kelantan pada 22 Disember 2019.
Sebelum ini, Issey yang juga pernah berkahwin berpisah dengan bekas isterinya setahun selepas mendirikan rumah tangga dan tidak dikurniakan cahaya mata. – K! ONLINE


Samakan BTS dengan Covid-19, penyampai radio mohon maaf
Oleh KOSMO!

28 Februari 2021, 12:00 pm
BERLIN – Seorang pengacara radio di Jerman membuat permohonan maaf secara terbuka kepada kumpulan muzik terkenal Korea Selatan, BTS kerana menyamakan mereka dengan wabak Covid-19.
Menurut laporan Badan Penyiaran Britain (BBC) semalam, kenyataan itu dikeluarkan oleh Matthias Matuschik ketika mengacarakan sebuah program secara langsung di Stesen Radio Bayern 3, baru- baru ini.
Matuschik mengatakan dia tidak berniat untuk mengeluarkan kenyataan berbaur penghinaan atau perkauman sambil menambah bahawa dakwaan gurauannya seolah-olah mengaitkan BTS dengan pandemik Covid-19 adalah tidak benar.
Insiden ini berlaku di saat dunia menyaksikan peningkatan tinggi berkenaan isu sentimen anti-Asia dan serangan perkauman sejak wabak maut itu bermula pada akhir 2019.
Bayern 3 menerima pelbagai kritikan dan serangan komen daripada peminat BTS di media sosial yang dikenali sebagai fanatik serta sangat melindungi artis kesayangan mereka.
Baru-baru ini, Matuschik menggambarkan BTS sebagai tergolong dalam kelompok virus yang memerlukan vaksin dalam masa terdekat.

“Kegilaan orang terhadap BTS virus merebak seperti virus jahat jadi semoga ada yang berjaya menemui vaksin untuk penularan ini dalam masa terdekat,” katanya.
Apabila menyedari ketelanjuran kata-katanya, Matuschik cuba mempertahankan dirinya dengan menafikan dia bersikap prejudis kepada penduduk negara lain atau xenofobia.
Dalam satu kenyataan rasmi yang dikeluarkan oleh Bayern 3, kelmarin, pihak stesen radio memberitahu kenyataan yang dikeluarkan oleh pengacaranya hanyalah karakter rancangan yang dibawa pada ketika itu dan sekadar menyampaikan pendapat dengan jelas, terbuka dan tidak berselindung.
“Bagaimanapun, penyampai kami ternyata sudah melampaui batas dengan pemilihan kata-katanya dan tidak berniat melukakan hati mana-mana peminat BTS, ” tulis kenyataan itu. – Agensi


‘Ubi muda’ Kedah akui sengit rebut kesebelasan utama
Oleh KOSMO!

28 Februari 2021, 11:50 am
Oleh MOHD. RAFIE AZIMI
AKSI pemanas badan dalam lima perlawanan persahabatan skuad Kedah Darul Aman FC (KDA FC) sebelum aksi Liga Malaysia (Liga M) bermula menjadi medan buat para pemain muda untuk mengetengahkan kemampuan masing-masing.
Pemain-pemain muda itu mahu mengambil peluang tersebut bagi membuktikan kemampuan mereka dalam usaha memikat hati jurulatih, Aidil Sharin Sahak agar nama mereka disenaraikan pada setiap perlawanan.
Pemain tengah berpotensi, Mohd. Aiman Afif Md. Afizul berkata, saingan untuk mendapatkan tempat dalam
kesebelasan utama cukup sengit ketika KDA FC rata-ratanya dibarisi pemain cukup berpengalaman.
“Namun di sebalik persaingan itu, ada dalam kalangan pemain senior yang banyak berkongsi pengalaman dan ilmu berguna untuk para pemain muda demi kebaikan pasukan.
“Persaingan untuk mendapatkan tempat dalam kesebelasan utama cukup sengit, namun itu merupakan motivasi buat kami berusaha lebih gigih. Saya fikir perlawanan persahabatan diatur kali ini banyak memberi ruang kepada kami untuk menunjukkan kemampuan sebenar kepada Aidil,” katanya.

Lima perlawanan persahabatan yang diatur sebagai persiapan musim ini melibatkan dua pertemuan menentang Penang FC sebelum KDA FC berkunjung ke Lembang Klang bagi berdepan Selangor 2, Projek FAM-MSN dan Sarawak United.
Setakat empat perlawanan dilalui, KDA FC telah mencatat dua kemenangan iaitu ke atas Selangor 2 dan Projek FAM-MSN serta satu seri dan satu kalah dalam dua pertemuan menentang Penang FC.
Sementara itu, seorang lagi pemain tengah, Tam Sheang Tsung berpandangan, pasukan KDA FC kini berada di landasan tepat untuk menampilkan aksi terbaik bagi menghadapi saingan liga musim ini.
“Kami menampilkan aksi lebih baik dalam setiap perlawanan dilalui. Segala tunjuk ajar jurulatih tampak dilaksanakan dengan baik oleh para pemain.
“Kalau kita teruskan begini, saya yakin pasukan ini serta para pemain secara individu akan berkembang lebih cepat. Jadual musim ini tampak padat tetapi kami akan berusaha sebaik mungkin untuk menjadikan para penyokong dapat berbangga dengan pasukan ini,” katanya.


Empat kru cemas kapal persiaran hampir karam
Oleh NUR AMALINA AZMAN

28 Februari 2021, 1:48 pm
LANGKAWI – Seramai empat kru kapal persiaran Epic Princess berdepan detik cemas apabila kapal dinaiki hampir karam akibat terlanggar objek pada kedudukan 0.3 batu nautika selatan Pulau Lalang di sini semalam.
Dalam kejadian kira-kira pukul 10.30 malam itu, kesemua mangsa terdiri daripada kapten kapal persiaran tersebut, Nor Azman Saparin, 42, dan kru lain berusia antara 29 hingga 54 tahun berjaya diselamatkan tanpa sebarang kecederaan.
Pengarah Maritim Malaysia (APMM) Kedah dan Perlis, Laksamana Pertama Maritim Mohd. Zawawi Abdullah berkata, Maritime Rescue Sub-Centre (MRSC) Langkawi segera mengaktifkan operasi mencari dan menyelamat sebaik menerima laporan berhubung kejadian tersebut.
Katanya, Kapal Maritim (KM) Tenggol diatur gerak bagi menyelamatkan mangsa terlibat.
“Maklumat mengenai kejadian turut disalurkan kepada Tentera Laut Diraja Malaysia (TLDM), Pasukan Polis Marin (PPM) dan Jabatan Laut Malaysia (JLM),” katanya dalam satu kenyataan di sini hari ini.
Beliau berkata, kesemua kru kapal persiaran itu berjaya diselamatkan tanpa sebarang kecederaan. – K! ONLINE


Empat agenda mantapkan KRT – PM
Oleh MOHD RASDAN AHMAD

28 Februari 2021, 12:24 pm
PETALING JAYA – Bagi memperkasa peranan Kawasan Rukun Tetangga (KRT) di peringkat akar umbi, kerajaan hari ini melancarkan Pelan Pemerkasaan Kepimpinan Komuniti Rukun Tetangga 2021-2030.
Perdana Menteri, Tan Sri Muhyiddin Yassin berkata, empat Agenda Kerja KRT diperkenalkan iaitu Agenda Kerja KRT Selamat, Agenda Kerja KRT Sihat, Agenda Kerja KRT Bersih dan Indah serta Agenda Kerja KRT Sejahtera.
“Pelan tindakan ini diwujudkan bagi memperkasa peranan KRT di peringkat akar umbi melalui kerjasama pihak kementerian dan agensi-agensi yang berkaitan.
“Pelan ini merupakan satu daripada strategi yang telah digariskan dalam Dasar Perpaduan Negara dan Rangka Tindakan Perpaduan Negara 2021-2030,” jelas beliau.
Beliau berkata demikian ketika melancarkan Pelan Pemerkasaan Kepimpinan Komuniti Rukun Tetangga 2021-2030 dan Anugerah Perdana Rukun Tetangga 2021 yang disiarkan secara maya, hari ini. – K! ONLINE


Tiga kanak-kanak lemas ditemui
Oleh KOSMO!

28 Februari 2021, 1:43 pm
KUANTAN – Selepas kira-kira 19 jam usaha mengesan mangsa terakhir kes lemas di Pantai Sungai Ular, dekat Cherating dilaksanakan, mangsa  Mohd Fazrul Hakimi Ariffin, 11 tahun, berjaya ditemukan.
Mayat mangsa ditemukan pasukan mencari dan menyelamat kira-kira pukul 1 petang tadi.
Dalam kejadian kira-kira pukul 5 petang semalam, tiga kanak-kanak dilaporkan lemas ketika mandi di pantai berkenaan.
Laporan kejadian itu diterima Pusat Kawalan Operasi Daerah (PKOD) Agensi Pertahanan Awam Malaysia (APM) Daerah Kuantan, kira-kira pukul 6 petang sebelum operasi mencari dan menyelamat (SAR) diaktifkan.
Mayat mangsa pertama dikenali Fitrah Dhia Zahraa’ Zaidi berusia sembilan tahun ditemui kira-kira pukul 6 petang semalam manakala mayat kedua, Nor Najuwa Mohd Ariffin, 13 tahun, kira-kira pukul 7 petang.
Seorang lagi mangsa, Fitrah Dhia Zulaikha, 13, yang juga kakak kepada Fitrah Dhia Zahraa’ sempat diselamatkan orang awam. -K! ONLINE


Padam foto seksi, Aishah Azman mula berhijab
Oleh SAIRUL ZAMRI MISRANI

28 Februari 2021, 1:47 pm
PETALING JAYA – Pelakon Aishah Azman mengambil keputusan untuk mengubah penampilannya dengan mengenakan hijab sejak Jumaat lalu.
Menerusi perkongsian dalam Instagramnya. Aishah meluahkan kesyukuran kerana keinginannya untuk bertudung akhirnya dapat direalisasikan.
“Semoga penghijrahan ini mendapat keberkatan. Doa yang baik-baik,” tulisnya.
Seiring dengan penghijrahan tersebut, Aishah atau nama sebenarnya Nor Aishah Afika Azman Shah, 25, turut dilihat sudah memadam kesemua foto berpenampilan seksi miliknya dalam Instagram.
Meninjau pada ruangan komen pelakon drama Mencintaimu Mr. Photographer itu, rata-rata peminat dan rakan artis memanjatkan kesyukuran serta memuji penampilan baharunya.
“Masya-Allah my dear (sayangku), Amin Ya Rabbal Alamin. Terus istiqamah.

“Alhamdulillah. Semoga Allah merahmatimu. Satu kebaikan yang kita buat akan pasti datang lebih banyak perkara baik dalam kehidupan,” tulis netizen kepada adik pelakon Afiq Muiz itu.
Sebelum ini, nama Aishah menjadi perhatian selepas pertunangannya dengan pelakon Syafie Naswip pada 2019 putus selepas beberapa bulan mengikat tali pertunangan. – K! ONLINE


Maqis rampas RM83,310 gamat kering dari Thailand
Oleh NUR NAZLINA NADZARI

28 Februari 2021, 1:13 pm
PADANG BESAR – Jabatan Perkhidmatan Kuarantin dan Pemeriksaan Malaysia (Maqis) Perlis mematahkan cubaan menyeludup masuk kira-kira 277.7 kilogram (kg) gamat kering bernilai RM83,310 dari Thailand di Kompleks Imigresen, Kastam, Kuarantin dan Keselamatan (ICQS) Padang Besar, Selasa lalu.
Bekalan gamat kering itu dirampas kerana dipercayai tidak memiliki permit import yang sah.
Pengarahnya, Mohamad Arshad Raffin berkata, barangan tersebut ditemui selepas menahan sebuah lori yang membawa pelbagai jenis ikan basah dan sotong dari negara jiran kira-kira pada pukul 11 pagi.
Katanya, hasil pemeriksaan rutin mendapati di dalam lori tersebut terdapat gamat kering seberat 277.7 kg yang diletakkan di dalam 12 tong.
“Dagangan berkenaan ditahan untuk tindakkan lanjut oleh Maqis kerana dipercayai tidak memiliki permit import yang sah,” katanya dalam satu kenyataan di sini hari ini. – K! ONLINE


Program Imunisasi Covid-19 bermula hari ini di Pulau Pinang
Oleh MOHD SYALMIZI HAMID

28 Februari 2021, 1:19 pm
GEORGE TOWN – Ketua Menteri Pulau Pinang, Chow Kon Yeow menjadi antara individu terawal di negeri ini menerima dos vaksin Covid-19 selepas mendapat suntikan di Hospital Pulau Pinang di sini hari ini.
Kon Yeow menerima suntikan vaksin Pfizer-BioNTech kira-kira pukul 10.25 pagi oleh penyelia jururawat Hospital Pulau Pinang (HPP), Matron Hafizah Hamzah sebagai simbolik kepada pelancaran Program Imunisasi Covid-19 Kebangsaan peringkat negeri yang bermula hari ini.
Kon Yeow berkata, suntikan yang diterimanya berjalan lancar, malah tidak mengalami sebarang perubahan kesihatan atau berasa sakit selepas 15 minit.
“Jadi saya harap pengalaman ini dapat meyakinkan seluruh penduduk Pulau Pinang untuk bersedia menerima suntikan vaksin ini kelak dan segera mendaftar menerusi aplikasi MySejahtera,” katanya kepada pemberita sejurus menerima suntikan.
Selain Kon Yeow, 12 individu lain yang menerima vaksin hari ini ialah dua Timbalannya, Datuk Ir. Ahmad Zakiyuddin Abdul Rahman dan Dr. P. Ramasamy.
Turut menerima suntikan ialah Setiausaha Kerajaan negeri, Datuk Abdul Razak Jaafar; Pengarah Kesihatan negeri, Datuk Dr. Asmayani Khalib; Ketua Polis negeri, Datuk Sahabudin Abd. Manan serta enam petugas kesihatan.

Dalam pada itu Kon Yeow berkata, beliau berharap program suntikan vaksin fasa pertama melibatkan seramai 31,000 petugas barisan hadapan di negeri ini dapat disempurnakan dan berjalan lancar dalam tempoh tiga bulan.
Ujarnya, negeri ini akan menerima lima lagi penghantaran vaksin dalam masa terdekat sebagai dos kedua kepada 31,000 penerima fasa pertama yang perlu disuntik dalam tempoh 21 hari.
Sementara itu, menurut Dr. Asmayani, seramai 318 petugas barisan hadapan di negeri ini sudah menerima suntikan vaksin itu minggu lalu termasuk 54 pemvaksin.
Ujarnya, bagi fasa pertama pemberian vaksin itu, tumpuan diberikan kepada petugas barisan hadapan terdiri daripada kumpulan perubatan dan bukan perubatan dalam memastikan Program Imunisasi Covid-19 Kebangsaan berjalan lancar. – K! ONLINE


Modi terima suntikan vaksin Covid-19
Oleh KOSMO!

1 Mac 2021, 7:58 pm
NEW DELHI – Perdana Menteri India, Narendra Modi menerima imunisasi Covid -19 hari ini.
Modi menerima suntikan vaksin buatan India, Covaxin dalam prosedur yang diatur di institut perubatan nasional AIIMS di New Delhi.
Vaksin dibangunkan firma Bharat Biotech itu adalah antara dua pelalian yang diluluskan untuk kegunaan di India walaupun data ujian peringkat akhir terhadap 25,800 sukarelawan belum diterbitkan.
Di sebalik kritikan oleh sesetengah doktor dan petugas kesihatan, pihak berkuasa ubat-ubatan India dan Bharat Biotech bertegas bahawa vaksin itu selamat untuk digunakan.
“Saya merayu kepada mereka yang layak supaya mengambil suntikan vaksin. Mari bersama-sama menjadikan India bebas daripada Covid-19,” katanya di laman Twitter.
Sejak kempen vaksinasi bermula pada Januari lalu, seramai 14 juta orang menerima suntikan vaksin koronavirus di India dengan kebanyakan mereka ialah pekerja kesihatan dan anggota pasukan keselamatan.

Kerajaan pimpinan Modi menyasarkan untuk memberikan pelalian Covid-19 kepada 300 juta orang menjelang Jun ini. – AFP


Tak sedar ahli keluarga sudah dua hari meninggal dunia
Oleh NIK NUR IZZATUL HAZWANI NIK ADNAN

1 Mac 2021, 7:58 pm
KEMAMAN – Seorang pembantu kedai makan yang sudah dua hari tidak keluar dari bilik tidurnya rupa-rupanya sudah meninggal dunia di Taman Bestari Rakyat, Bukit Kuang di sini hari ini.
Kematian lelaki berusia 38 tahun itu hanya disedari ahli keluarganya apabila mahu memanggilnya makan tengah hari pada pukul 1.30 tengah hari.
Ketua Polis Daerah Kemaman, Superintendan Hanyan Ramlan berkata, lelaki itu ditemui dalam keadaan terbaring di bilik tidurnya yang terletak di belakang rumah didiami mereka.
“Salah seorang ahli keluarga mangsa cuba memanggilnya tetapi tiada sahutan selain dia juga terhidu bau busuk.
“Sebaik pintu bilik itu dibuka, lelaki tersebut didapati sudah meninggal dunia,” katanya ketika dihubungi Kosmo! di sini hari ini.
Hanyan berkata, pemeriksaan mendapati mayat lelaki itu sudah membengkak dan sedang dalam proses pereputan.

“Berdasarkan keadaan mayat si mati sewaktu ditemui, dia mungkin telah meninggal dunia dalam tempoh sekurang-kurangnya dua hari.
“Mayat lelaki itu telah dihantar ke Unit Forensik Hospital Kemaman di sini untuk dibedah siasat,” katanya.
Sementara itu, jiran mangsa, Nurzakiah Ismail, 41, memberitahu mangsa masih bujang dan menetap bersama lima ahli keluarga termasuk abang dan kakak iparnya.
“Sebelum ini dia amat mesra dengan kanak-kanak dan sering membersihkan longkang. Begitupun kelibatnya tidak kelihatan dalam sehari dua ini sebelum dia ditemui sudah meninggal dunia,” katanya. – K! ONLINE


Lelaki cedera, paraglider terhempas
Oleh NUR NAZLINA NADZARI

1 Mac 2021, 10:33 pm
KANGAR – Seorang lelaki cedera selepas peralatan sukan luncur udara, paragliding yang dikendalikannya terhempas di kawasan padang Kompleks Kastam Kangar, Jalan Kampung Pondok di sini hari ini.
Dalam kejadian kira-kira pukul 7.10 malam itu, mangsa dikenali sebagai Shahrizal Daud cedera pada tangan kanan dan dibawa ke Hospital Tuanku Fauziah (HTF) di sini untuk mendapatkan rawatan.
Ketua Polis Daerah Kangar, Superintendan Wari Kiew berkata, mangsa berlepas dari pekarangan Stadium Utama Kangar sebelum terhempas di padang berhampiran Wisma Jabatan Kastam Diraja Malaysia.
Katanya, siasatan mendapati, peralatan sukan luncur udara yang merupakan milik individu lain berasal dari Kuala Lumpur itu dibawa ke sini untuk membuat demo penerbangan.
“Mangsa bersama ahli sebuah kelab penerbangan dikatakan mahu melakukan demo penerbangan bagi mempromosikan kelab mereka di negeri ini,” katanya di sini hari ini.
Ketika ditanya sama ada penerbangan tersebut perlu mendapat kebenaran polis atau tidak, beliau memberitahu, perkara tersebut adalah di bawah bidang kuasa Jabatan Penerbangan Awam. – K! ONLINE


Pemuda maut motosikal dilanggar pemandu mabuk
Oleh KOSMO!

1 Mac 2021, 8:05 pm
KUANTAN – Dirempuh dari arah belakang sebelum motosikal diseret kira-kira 1.5 kilometer.
Itu nasib menimpa seorang pekerja kilang, Muhammad Akmal Hakim, apabila motosikal ditungganginya dirempuh kenderaan pelbagai guna (MPV) dipandu seorang lelaki mabuk dalam kejadian di Jalan Sungai Lembing, dekat sini, awal pagi tadi.
Mangsa berusia 22 tahun yang bekerja di sebuah kilang di kawasan perindustrian Gebeng, di sini, disahkan meninggal dunia di lokasi kejadian akibat kecederaan pada bahagian kepala.
Ketua Polis Daerah Kuantan, Asisten Komisioner Mohamad Noor Yusof Ali berkata, kemalangan itu berlaku kira-kira pukul 1 pagi ketika mangsa dalam perjalanan dari arah pusat bandar menghala ke rumah ahli keluarganya di Kampung Padang.
“Pemandu MPV itu dipercayai memandu dalam keadaan laju sebelum merempuh motosikal dinaiki mangsa mengakibatkan mangsa terpelanting ke cermin hadapan kenderaan suspek.
“Suspek berusia 26 tahun itu kemudiannya menyeret motosikal mangsa dan terus memandu sejauh kira-kira 1.5 kilometer sebelum berhenti di hadapan rumah ahli keluarganya,” katanya dalam sidang akhbar di sini petang tadi.

Katanya, hasil ujian kandungan alkohol suspek yang tidak bekerja itu juga menunjukkan ia melebihi had yang dibenarkan ketika memandu.
“Suspek kini direman sehingga 4 Mac ini dan kes disiasat dibawah Seksyen 44(1) Akta Pengangkutan Jalan 1987 yang jika disabitkan kesalahan boleh dihukum penjara tidak kurang sepuluh tahun dan denda tidak kurang daripada RM50,000 dan tidak lebih RM100,000.
“Bedah siasat mangsa akan dijalankan selepas keputusan ujian calitan Covid-19 diperolehi,” katanya.
Katanya, semakan ke atas kenderaan dipandu suspek juga mendapati kenderaan itu mempunyai lima saman tertunggak membabitkan kesalahan memandu melebihi had laju. – K! ONLINE


Jangan buat pembakaran terbuka
Oleh MUHAMMAD ZIKRI

1 Mac 2021, 10:27 pm
PONTIAN – Penduduk di daerah ini dinasihatkan tidak membuat pembakaran terbuka ketika cuaca kering dan berangin bagi mengelakkan kejadian api marak sehingga tidak dapat dikawal.
Ketua Balai Bomba dan Penyelamat (BBP) Pontian, Jalan Alsagoff, Penolong Penguasa Bomba ( PPgB ), Azhar Abd. Jalil berkata, dibawah Akta Kualiti Alam Sekeliling 1972, Seksyen 29A, orang ramai tidak boleh membenarkan atau menyebabkan pembakaran terbuka.
Katanya, setakat ini dua kejadian pembakaran yang melibatkan kawasan yang besar dilaporkan berlaku, pertama disebelah Stesen Mardi Pontian seluas 16 ekar dan di Kampung Parit Yassin, Benut seluas 10 ekar.
“Bomba telah melaporkan kepada Jabatan Alam Sekitar (JAS) mengenai kejadian tersebut dan menyerahkan kepada agensi berkenaan untuk mengambil tindakan ke atas pemilik tanah tersebut.
“Selain dua lokasi tersebut terdapat juga laporan kebakaran terbuka berlaku di beberapa lokasi yang berpunca daripada tindakan pemilik kebun yang membuat pembakaran terbuka ketika cuaca kering dan berangin,” katanya ketika dihubungi di sini.
Terdahulu, tular satu Memo Larangan Pembakaran Terbuka dari Ketua Balai Bomba dan Penyelamat Pontian serta gambar seorang anggota Bomba memegang papan tanda yang berbunyi’ Musim Panas & Berangin, Bantu Kami Yang Ingin Membantu Anda’.

Tambah Azhar, penggunaan media sosial diharap mempercepatkan lagi penyebaran maklumat kepada orang awam supaya tidak membuat pembakaran terbuka walaupun bagi tujuan pembersihan untuk pertanian.
“ Seperti kes pembakaran terbuka di Kampung Parit Yassin, difahamkan pemilik kebun membuat pembakaran terbuka bagi tujuan penanaman nanas pada masa akan datang,” ujarnya.
Bagaimanapuan katanya, hujan yang turun pada petang semalam telah membantu memadamkan api kebakaran di kawasan berkenaan.-K! ONLINE


Isu fitnah kuarantin, Muhyiddin dapat injuksi sementara halang Puad Zarkashi
Oleh NUZULSHAM SHAMSUDDIN

1 Mac 2021, 8:18 pm
KUALA LUMPUR – Perdana Menteri, Tan Sri Muhyiddin Yassin berjaya mendapat injuksi sementara untuk menghalang anggota Majlis Tertinggi Umno, Datuk Dr. Mohd. Puad Zarkashi daripada membuat sebarang kenyataan mengenai catatan fitnah yang dibuat melalui laman sosial Facebook berhubung isu kuarantin  bulan lalu.
Perkara itu dimaklumkan peguam Rosli Dahlan, yang mewakili Muhyididin ketika dihubungi di sini hari ini.
Menurut peguam tersebut, injuksi itu diperoleh berikutan permohonan yang telah dibuat anak guamnya secara ex-parte (sebelah pihak) di hadapan Hakim Mahkamah Tinggi Datuk Seri Mohd. Firus Jaffril yang turut dihadiri peguam Datuk D.P. Naban dan Louis Liaw, yang turut  mewakili Muhyiddin.
“Writ saman difailkan pagi ini dengan sijil perakuan segera untuk mendengar notis permohonan bagi injunksi sementara. Hakim Mahkamah Tinggi membenarkan injuksi sementara itu sementara menunggu perbicaraan inter-parte (antara pihak) yang ditetapkan pada 12 Mac ini,” katanya.
Dalam notis permohonan ex-parte difailkan bersama dengan writ saman hari ini, Muhyiddin memohon perintah injunksi bagi menghalang Mohd.Puad atau ejen, wakilnya atau sesiapa sahaja daripada menerbitkan, menyiarkan dan berkongsi  semula hantaran membabitkan kenyataan fitnah berhubung perkara itu menerusi akaun Facebook milik Mohd. Puad.
Muhyiddin memfailkan permohonan atas alasan penghantaran yang dibuat oleh Mohd Puad adalah palsu, memfitnah dan telah menyebabkan reputasi dan nama baik perdana menteri itu di Malaysia dan peringkat antarabangsa terjejas.

Terdahulu, Muhyiddin, 74, selaku plaintif memfailkan saman fitnah itu di Mahkamah Tinggi di sini hari ini melalui Tetuan Rosli Dahlan Saravana Partnerahip dengan menamakan Mohd. Puad , 64, sebagai defendan tunggal.
Berdasarkan pernyataan tuntutan, Muhyiddin mendakwa pada 9 Februari lalu, Mohd. Puad telah menerbitkan suatu hantaran di laman Facebooknya di bawah nama “DrPuad Zarkashi” bertajuk ‘Kuarantin pun ada dua darjat?’.
Plaintif mendakwa hantaran itu boleh diakses oleh pengguna internet di seluruh dunia dan telah menerima lebih daripada 1,200 reaksi, 215 komen serta 182 perkongsian. – K! ONLINE


Penunggang motosikal maut rempuh dua kenderaan
Oleh MOHAMAD FAHD RAHMAT

1 Mac 2021, 9:23 pm
KLUANG – Seorang penunggang motosikal maut dalam kemalangan membabitkan tiga kenderaan di Kilometer (KM) 84.3 Jalan Johor Bahru- Ayer Hitam, Simpang Renggam di sini hari ini.
Dalam kemalangan pada pukul 5.50 petang itu, mangsa yang maut dikenali sebagai Mohd. Ridzuan Abdullah, 43, maut serta-merta di lokasi kejadian.
“Polis menerima panggilan daripada orang awam mengatakan satu kemalangan telah berlaku dua kereta dan sebuah motosikal.
“Hasil siasatan awal mendapati, jenis kereta pacuan empat roda dari arah Machap menghala ke Simpang Renggam manakala motosikal ditunggang mangsa dari arah bertentangan,” katanya ketika dihubungi hari ini.
Katanya, sampai di tempat kejadian, pacuan empat roda itu membelok ke kanan untuk masuk ke sebuah kilang dan bertembung motosikal mangsa lalu melanggar Proton Ixora yang berada di tepi jalan .
“Penunggang meninggal dunia di tempat kejadian dan punca kemalangan masih dalam siasatan.

“Polis menahan pemandu pacuan empat roda dikenali sebagai Tan Hung Yee, 31, dan hasil ujian urin mendapati negatif penyalahgunaan dadah. Kes disiasat mengikut Seksyen 41(1) Akta Pengangkutan Jalan (APJ) 1987,” katanya.
Sementara itu, kejadian itu tular di media sosial termasuk video kemalangan yang berjaya dirakam dari Proton Ixora berkenaan. – K! ONLINE


Hotel angkasa pertama akan dibina di orbit Bumi
Oleh KOSMO!

1 Mac 2021, 10:13 pm
LONDON – Kerja pembinaan hotel angkasa lepas pertama di dunia di orbit rendah Bumi akan bermula pada tahun 2025, lapor akhbar Daily Mail semalam.
Hotel tersebut akan dilengkapi beberapa buah restauran, sebuah pawagam, spa dan bilik untuk 400 orang.
Ia akan menampilkan rangkaian pod yang dipasang di bahagian luar gegelang berputar dan sebilangan daripadanya boleh dijual kepada golongan seperti NASA dan ESA untuk penyelidikan ruang angkasa. – Voyager Station
Dibangunkan oleh Perbadanan Pemasangan Orbit (OAC) hotel dinamakan Voyager Station itu dijangka beroperasi seawal 2027.
Hotek itu berbentuk sebuah lingkaran besar dan berputar untuk menghasilkan graviti buatan yang berada pada tahap sama dengan graviti di permukaan Bulan.
Butiran mengenai kos untuk membina hotel tersebut atau bayaran penginapan yang dikenakan tidak didedahkan namun OAC menyatakan, kos pembinaan menjadi semakin murah terima kasih kepada kapal angkasa boleh guna semula seperti Falcon 9 milik SpaceX dan kapal angkasa masa depan, Starship. – Agensi


Ebit Lew sumbang 1,000 cermin mata kepada pelajar memerlukan
1 Mac 2021, 8:31 pm
PETALING JAYA – Pendakwah terkenal, Ebit Lew bermurah hati ingin memberi sumbangan 1,000 cermin mata untuk pelajar yang memerlukan di seluruh negara.
Ebit Lew melalui satu hantaran di Facebooknya berkata, kesemua cermin mata tersebut bernilai RM200,000 akan diagihkan kepada pelajar-pelajar yang memerlukan.
“Kita akan beri cermin mata ini mengikut sekolah yang terpilih.
“Guru atau wakil sekolah boleh hubungi atau WhatsApp 014-9255109. Semoga menjadi asbab kebaikan” katanya di Facebook hari ini. – K! ONLINE


Tiga nelayan leka bungkus dadah dicekup
Oleh NUR AMALINA AZMAN

1 Mac 2021, 7:49 pm
LANGKAWI – Tiga nelayan ditahan bersama kira-kira 282.7 gram (g) dadah jenis heroin dan syabu dianggarkan bernilai RM13,209 dalam serbuan di sebuah rumah di Taman Nilam di sini semalam.
Ketua Polis Daerah Langkawi, Asisten Komisioner Shariman Ashari berkata, serbuan kira-kira pukul 6.30 petang itu mendapati ketiga-tiga suspek sedang leka membungkus heroin di lantai rumah.
“Hasil pemeriksaan menemui 15 peket plastik lut sinar berisi heroin dianggarkan seberat 231.7 g dan 10 peket plastik lut sinar mengandungi syabu dengan berat 51g di atas lantai berhampiran suspek,” katanya pada sidang akhbar di Ibu Pejabat Polis Daerah Langkawi di sini hari ini.
Kata beliau, suspek berusia 24, 46 dan 55 tahun itu didapati positif morfin dengan dua daripada mereka mempunyai rekod lampau berkaitan dadah.
“Kesemua suspek direman selama tujuh hari bermula hari ini untuk siasatan lanjut di bawah Seksyen 39B Akta Dadah Berbahaya 1952 dan Seksyen 15(1)(a) akta sama,” tambahnya. – K! ONLINE


Kes baharu bawah 2,000, lima kematian
Oleh SITI A'ISYAH SUKAIMI

1 Mac 2021, 6:45 pm
PUTRAJAYA – Sebanyak 1,828 kes baharu dilaporkan hari ini menjadikan jumlah kes Covid-19 di Malaysia sebanyak 302,580 kes.
Kementerian Kesihatan (KKM) pada ciapan Twitter memaklumkan, daripada jumlah tersebut, tujuh kes import mendapat jangkitan dari luar negara dan sebanyak 1,828 kes penularan tempatan.
“Kes aktif dengan kebolehjangkitan Covid-19 pula sebanyak 25,542 kes.
“Selain itu, terdapat 2,486 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 275,903 kes.
“Terdapat lima kes kematian baharu hari ini menjadikan sebanyak 1,135 kes kematian Covid-19 di Malaysia,” menurut ciapan tersebut di sini hari ini.
Dalam pada itu, sebanyak 198 kes positif sedang dirawat di Unit Rawatan Rapi dengan 90 kes memerlukan bantuan pernafasan. – K! ONLINE


Suri rumah maut Myvi bertembung MPV
Oleh ABDUL RASHID ABDUL RAHMAN

1 Mac 2021, 5:34 pm
TEMERLOH – Seorang suri rumah maut selepas kereta jenis Perodua Myvi dipandunya bertembung dengan sebuah kenderaan pelbagai guna (MPV) di Kilometer 10 Jalan Jerantut-Temerloh di sini hari ini.
Ketua Polis Daerah Temerloh, Asisten Komisioner Mohd. Yusri Othman berkata, kejadian kira-kira pukul 10.30 pagi itu berlaku ketika mangsa, Sow Kian Hoon,58, dalam perjalanan dari Mentakab ke Kuala Krau.
“Apabila sampai di tempat kejadian mangsa yang memandu kereta jenis Perodua Myvi dipercayai hilang kawalan dan masuk laluan bertentangan sebelum melanggar sebuah MPV jenis Proton Exora.
“Akibat daripada kemalangan itu menyebabkan pemandu kereta meninggal dunia di tempat kejadian manakala pemandu dan seorang penumpang MPV mengalami kecederaan,” katanya di sini hari ini.
Menurut Mohd. Yusri mayat mangsa dibawa ke Hospital Sultan Haji Ahmad Shah (Hoshas) Temerloh untuk bedah siasat dan mangsa yang cedera dihantar ke hospital sama bagi mendapatkan rawatan. – K! ONLINE


Dua lelaki cuba nasib beli nombor ekor dicekup
Oleh SHAMSUL KAMAL AMARUDIN

1 Mac 2021, 7:38 pm
LUMUT – Dua lelaki beragama Islam ditahan kerana membeli nombor ekor di dua premis judi sekitar daerah Manjung dalam satu operasi oleh Pejabat Agama Islam Daerah Manjung, semalam.
Pegawai Tadbir Agama Islam Daerah Manjung, Khairul Nizam Mat Nor berkata, kedua-dua lelaki berusia 30-an dan 40-an itu ditahan dalam serbuan di premis judi di Sitiawan dan Seri Manjung bermula pukul 4 petang hingga 7 malam.
“Kedua-dua premis itu sering menjadi tumpuan ‘kaki nombor ekor’ beragama Islam, justeru operasi dilakukan untuk menbanteras kegiatan perjudian dalam kalangan orang Islam,” katanya ketika dihubungi di sini hari ini.
Menurut Khairul Nizam, ketika pihaknya menahan dua lelaki tersebut, terdapat beberapa individu beragama Islam berada di luar premis berkaitan dipercayai mahu membeli nombor ekor.
Beliau berkata, pihaknya bagaimanapun tidak boleh menahan semua individu tersebut kerana tidak berada dalam premis judi serta tidak membeli nombor ekor tetapi mereka dinasihati agar tidak melakukan perkara yang jelas diharamkan dalam Islam.
Ujarnya, dua lelaki itu dibawa ke Pejabat Agama Daerah Manjung di Seri Manjung untuk tindakan lanjut sebelum dibebaskan dengan jaminan.

Tegasnya, kes itu disiasat di bawah Seksyen 26 Enakmen Jenayah Syariah Negeri Perak yang boleh didenda maksimum RM3,000 atau penjara sehingga dua tahun atau kedua-duanya, jika sabit kesalahan. – K! ONLINE


Anak gajah setia jaga ibu sakit
Oleh KOSMO!

1 Mac 2021, 6:54 pm
BANGKOK — Pasukan doktor haiwan yang dipanggil untuk merawat seekor gajah liar betina yang sakit di wilayah Chantaburi mendapati pesakit mereka dikawal oleh seekor gajah lebih muda dipercayai anaknya, lapor portal berita The Nation.
Gajah sakit berusia sekitar 20 tahun itu ditemui terbaring di atas tanah di sebuah ladang getah dan dilindungi anak gajah jantan berusia antara dua hingga tiga tahuh. Anak gajah itu mengusir sesiapa sahaja yang menghampiri induknya.
Pasukan veterinar dan renjer hutan itu menembak ubat pelali pada anak gajah itu sebelum merawat induknya menggunakan suntikan glukosa, vitamin dan ubat lain.
Ibu gajah itu dibiarkan sembuh selama semalaman. Sekiranya haiwan itu tidak berupaya bergerak hari ini, pasukan tersebut merancang membantunya berdiri menggunakan sebuah win dari Hospital Haiwan Nern Plub di Pattaya. – Agensi


AADK cekup pasangan kekasih khayal pil kuda
Oleh TOREK SULONG

1 Mac 2021, 5:48 pm
BACHOK – Pasangan kekasih merupakan antara 11 orang penagih dadah yang ditahan dalam Ops Cegah yang dijalankan oleh Agensi Anti Dadah Kebangsaan (AADK) Bachok di sekitar daerah ini sepanjang minggu lalu.
Ketua Pegawai AADK Bachok, Zulkapli @ Zulkifli Muhammad berkata, pasangan kekasih yang berusia 35 dan 36 tahun itu dicekup dalam serbuan di sebuah rumah di Kampung Gunung di sini.
Katanya, hasil siasatan awal mendapati pasangan itu mengaku bahawa hubungan cinta mereka semakin erat disebabkan oleh penangan pil kuda.
“Pengambilan pil kuda menyebabkan mereka berdua terjerat di dalam percintaan antara satu sama lain.
“Wanita itu telah diperintahkan menjalani rawatan dan pemulihan dadah di bawah Seksyen 6(1)(a) Akta Penagih Dadah 1983 di Pusat Pemulihan Penagihan Narkotik (Puspen) di sini manakala pasangannya di Puspen Besut selama dua tahun,” katanya ketika dihubungi Kosmo! hari ini.
Menurut Zulkifli, dalam operasi itu, pihaknya menjalankan operasi untuk menjejak penagih dadah di kawasan berisiko tinggi (KBT) iaitu di sekitar Kampung Perupok, Kampung Tawang, Kampung Telong dan Kampung Gunung di sini.

Jelasnya, 11 individu termasuk seorang wanita yang disyaki penagih dadah telah ditahan dan lapan daripada mereka positif dadah jenis methamphetamine dan morfin.
“Berdasarkan siasatan, suspek yang ditahan berusia antara 23 tahun hingga 53 tahun. Siasatan mendapati, mereka hanya duduk di rumah untuk menagih dadah dan hanya keluar untuk membeli bekalan sepanjang pelaksanaan Perintah Kawalan Pergerakan (PKP) dan Perintah Kawalan Pergerakan Bersyarat (PKPB).
“semua suspek kecuali pasangan kekasih itu disiasat mengikut Seksyen 6(1)(a), 6(1)(b) dan Seksyen 4(1)(b) Akta Penagih Dadah 1983,” katanya. – K! ONLINE


Sah! Risteena nikah bulan ini
Oleh SAIRUL ZAMRI MISRANI

1 Mac 2021, 5:35 pm
PETALING JAYA – Pelakon Risteena mengesahkan bakal menamatkan zaman bujang dengan tunangnya, Isa Khan pada bulan ini.
Risteena ketika dihubungi Kosmo! bagaimanapun enggan memperincikan tarikh sebenar pernikahannya yang bakal dilangsungkan nanti.
“Saya akan perincikan tentang tarikh perkahwinan dalam tempoh sehari dua lagi.
“Masih terlalu awal untuk saya bocorkan tarikh perkahwinan. Tapi, betul kami akan berkahwin bulan ini. Jangan risau saya akan maklumkan kepada semua orang nanti termasuk rakan media,” katanya.
Semalam, Risteena atau nama sebenarnya Nur Risteena Munim Zainul Ilyas, 32, memberi bayangan bakal menamatkan zaman bujang dalam masa terdekat menerusi video yang dimuat naik dalam Instagramnya.
Dalam video tersebut, Risteena yang mengunjungi sebuah salon rambut ditemani tunangnya yang juga pelakon, Isa Khan.

Pada ruangan kapsyen, pelakon drama Cinta Teruna Kimchi itu berkata dia sedang menghitung hari untuk bergelar isteri kepada Isa.
“Sweetnya (manisnya) tunggu buat rambut berjam-jam lamanya. Tak pergi mana-mana pun, duduk diam sahaja di situ.
“Nanti lepas kahwin pun tolong macam ini okey!,” tulisnya.
Sebelum ini, Risteena dan Isa merancang untuk mendirikan rumah tangga pada penghujung tahun lalu tetapi terpaksa menangguhkan hasrat berikutan penularan pandemik dan pelaksanaan Perintah Kawalan Pergerakan.
Pasangan selebriti itu mengikat tali pertunangan pada 23 November 2019 di Bali, Indonesia. – K! ONLINE


Warga asing kena bayar 90 sen naik bas Smart Selangor
Oleh ABDUL RAZAK IDRIS

1 Mac 2021, 7:44 pm
SHAH ALAM – Tiada lagi tambang percuma untuk warga asing yang menggunakan perkhidmatan bas Smart Selangor bermula 15 Mac ini.
Pengerusi Jawatankuasa Tetap Kerajaan Tempatan, Pengangkutan Awam Dan Pembangunan Kampung Baru, Ng Sze Han berkata, tambang sebanyak 90 sen yang dikenakan bukan satu diskriminasi tetapi bagi menampung sebahagian kos pengurusan bas tersebut.
Katanya, kerajaan negeri menanggung kos pengurusan bas Smart Selangor kira-kira RM50 juta bagi 136 buah melibatkan 43 laluan.
“Namun, bagi warganegara masih kekal iaitu tiada tambang akan dikenakan sejak perkhidmatan bas itu bermula pada 2015.
“Kita mengutamakan warganegara tempatan yang merupakan pembayar cukai dan sebab itu mengekalkan tiada tambang dikenakan kepada mereka,” katanya kepada pemberita pada majlis Perasmian Scan To Ride di pejabat Smart Selangor Delivery Unit (SSDU) Seksyen 14 di sini hari ini.
Turut hadir, Datuk Bandar Shah Alam, Datuk Haris Kasim dan Pengarah Urusan SSDU Innovation Sdn.Bhd., Dr.Fahmi Ngah.

Sementara itu Fahmi berkata, penumpang perlu memuat turun aplikasi Citizen E-Payment (CEPat) di dalam telefon pintar untuk menggunakan khidmat bas Smart Selangor.
“Bagi bukan warganegara mereka perlu mempunyai nilai kredit yang cukup di dalam aplikasi CEPat untuk membuat bayaran tambang bas Smart Selangor.
“Manakala, bagi warganegara pula, mereka perlu mengimbas kod QR untuk mendapatkan pengesahan identiti sebelum menaiki bas tanpa sebarang bayaran,” jelasnya. -K!ONLINE


Ninjatitan Zapatai titanosaur tertua di dunia
Oleh KOSMO!

1 Mac 2021, 6:12 pm
BUENOS AIRES – Dinosaur gergasi yang digali di Argentina dipercayai spesies titanosaur tertua pernah ditemui dan hidup di kawasan kini Patagonia, sekitar 140 juta tahun lalu pada permulaan zaman Cretaceous, kata beberapa saintis kelmarin.
Biawak berukuran 20 meter itu, Ninjatitan Zapatai, ditemui dalam tahun 2014 di wilayah Neuquen, barat daya Argentina, lapor Universiti La Matanza dalam analisisnya.
“Kepentingan utama fosil ini (Ninjatitan Zapatai) selain menjadi spesies baharu titanosaur, adalah fosil tertua direkodkan bagi haiwan ini di seluruh dunia,” saintis Majlis Saintifik Conicet, Pablo Gallina dipetik sebagai berkata.
Titanosaur adalah keluarga sauropod iaitu dinosaur pemakan tumbuhan. Biawak prasejarah memiliki leher dan ekor panjang itu mungkin juga haiwan terbesar pernah hidup di Bumi.
Penemuan baharu itu, kata kenyataan sama, bermaksud titanosaur hidup lebih lama daripada yang dipercayai saintis sebelum ini iaitu pada permulaan zaman Cretaceous yang berakhir dengan kepupusan dinosaur sekitar 66 juta tahun lalu.
Fosil berusia 140 juta tahun ‘sangat jarang” ditemui, kata Gallina selaku penulis utama kajian itu yang disiarkan dalam jurnal saintifik, Ameghiniana.

Haiwan itu dinamakan sempena ahli paleontologi Argenina, Sebastian Apesteguia yang diberikan gelaran El Ninja dan juruteknik, Rogelio Zapata. – AFP


Mahkamah tolak rayuan NFCorp, Mohamad Salleh
Oleh NUZULSHAM SHAMSUDDIN

1 Mac 2021, 5:25 pm
PUTRAJAYA – Mahkamah Persekutuan hari ini menolak rayuan National Feedlot Corporation (NFCorp) dan Pengerusi Eksekutifnya, Datuk Seri Mohamad Salleh Ismail berhubung saman fitnah mereka terhadap Ahli Parlimen Permatang Pauh, Nurul Izzah Anwar dan Parti Keadilan Rakyat (PKR).
Panel tiga hakim yang diketuai Hakim Mahkamah Persekutuan, Datuk Seri Mohd. Zazawi Salleh dan bersidang bersama-sama Hakim Datuk Seri Hasnah Mohammed Hashim dan Datuk Harminder Singh Dhaliwal sebulat suara memutuskan demikian selepas mengekalkan keputusan Mahkamah Tinggi dan Mahkamah Rayuan.
Dalam penghakiman ringkas yang dibacakan oleh Hakim Harminder, panel terbabit menyatakan tiada sebarang alasan yang ditemukan oleh Mahkamah Persekutuan untuk mengganggu dapatan yang dibuat oleh mahkamah terdahulu.
Ujar panel itu, mahkamah terdahulu tidak terkhilaf apabila memutuskan responden (Nurul Izzah dan PKR) berjaya membuktikan bahawa kenyataan yang dibuat mempunyai justifikasi.
“Perayu (NFCorp dan Mohamad Salleh) mendakwa wang sebanyak RM71.4 juta tidak memainkan sebarang peranan dalam tawaran pinjaman bagi pembelian lapan unit kondomiium itu.
“Berdasarkan keterangan dalam perbicaraan kes itu, bukanlah satu kebetulan bahawa pinjaman diberikan oleh bank yang sama di mana wang tersebut didepositkan.

“Oleh itu, alasan logik yang boleh difikirkan ialah wang tersebut didepositkan ke dalam akaun di Public Bank bagi menunjukkan kepada bank itu keupayaan untuk membayar balik pinjaman. Perayu pertama (Mohamad Salleh) juga gagal menunjukkan sebarang bukti kemampuan kewangannya untuk membeli unit-unit kondominium itu,” ujar Hakim Harminder.
Mahkamah kemudian memerintahkan syarikat itu dan Mohamad Salleh yang  membayar kos sebanyak RM50,000 kepada Nurul Izzah dan PKR.
Dalam prosiding itu, perayu  diwakili peguam, Tan Sri Muhammad Shafee Abdullah manakala Nurul Izzah dan Saifuddin diwakili peguam bela, Razlan Hadri.
Pada 24 Disember 2013, Mohamad Salleh memfailkan saman terhadap Nurul Izzah dan Saifuddin yang disaman atas kapasitinya sebagai Setiausaha Agung PKR ketika itu yang telah mengeluarkan kenyataan berhubung pendedahan oleh Pengarah Strategik PKR ketika itu, Mohd. Rafizi Ramli selaku yang mendakwa Mohamad Salleh melakukan penyelewengan dana syarikat untuk membeli kondominium mewah itu.
Pada 10 Julai 2017, Mahkamah Rayuan di sini mengekalkan keputusan Mahkamah Tinggi Kuala Lumpur bertarikh 4 Mac  2016 yang menolak saman mereka terhadap Nurul Izzah dan PKR selepas mendapati bekas Ahli Parlimen Lembah Pantai itu tidak memfitnah Mohamad Salleh. – K! ONLINE


540,473 pekerja asing telah jalani ujian Covid-19
Oleh ZULKIFLI MANZOR

1 Mac 2021, 6:41 pm
PETALING JAYA – Seramai 540,473 pekerja warga asing telah menjalani ujian saringan Covid-19 sejak ujian saringan itu diwajibkan ke atas mereka bermula 1 Februari lalu.
Menteri Kanan (Pertahanan), Datuk Seri Ismail Sabri Yaakob berkata, seramai 8,710 daripada mereka disahkan positif Covid-19, manakala 531,763 lagi negatif.
“Semalam sahaja seramai 10,963 warga asing menjalani ujian saringan Covid-19 dan 31 didapati positif.
“Secara kumulatif seramai 540,473 pekerja warga asing telah menjalani ujian saringan yang melibatkan 28,194 majikan,” katanya dalam satu kenyataan di sini hari ini.
Terdahulu, Ismail Sabri berkata, seramai 611 individu ditahan kerana ingkar Prosedur Operasi Standard (SOP) semalam.
Menurut beliau, daripada jumlah itu, seramai 584 individu dikompaun, manakala 27 lagi direman diatas pelbagai kesalahan.

Kata beliau, kesalahan dilakukan tiada penjarakan fizikal (169), gagal menyediakan peralatan/merekod diri/pelanggan (122) dan rentas daerah atau negeri tanpa kebenaran (91).
Kesalahan lain tidak pakai pelitup muka (90), aktiviti sukan (40), aktiviti pusat hiburan (32), premis beroperasi lebih masa/tanpa kebenaran (30), keluar rumah tanpa alasan munasabah (25) dan lain-lain (12).
Dalam pada itu, beliau memaklumkan, Perintah Kawalan
Pergerakan Diperketatkan (PKPD) yang dikenakan di tiga buah kawasan sebelum ini ditamatkan esok.
Kawasan terbabit adalah Penjara Sungai Udang dan kuarters kakitangannya di Melaka serta Kampung Sungai Maong di Kuching dan Taman Univista di Kota Samarahan, Sarawak.
Bagaimanapun, katanya, Perintah Kawalan Pergerakan (PKP) dikenakan terhadap daerah Nabawan, Sabah bermula 3 sehingga 16 Mac ini disebabkan berlaku peningkatan kes Covid-19.
“PKPD pula di Felda Jengka 1, Felda Jengka 2, Felda Jengka 7 dan Felda Ulu Jempol, Maran, Pahang bermula 2 sehingga 15 Mac 2021,” katanya. – K! ONLINE


23 pekerja Emerald Garments diminta tampil
Oleh ZAKI SALLEH

1 Mac 2021, 4:24 pm
IPOH – Polis sedang mengesan 23 pekerja warga asing di kilang pakaian antarabangsa Emerald Garments yang tiada di asrama dipercayai berada di tempat lain semasa kilang tersebut ditutup.
Bagaimanapun mereka berkemungkinan masih berada di kawasan sekitar Tasek di sini dengan tinggal menumpang di rumah sewa rakan-rakan.
Ketua Polis Daerah Ipoh, Asisten Komisioner A. Asmadi Abdul Aziz berkata, mereka diminta tampil agar boleh ditempatkan di asrama pekerja di Flat Anjung Tawas Damai, Tasek yang dikenakan Perintah Kawalan Pergerakan Diperketatkan (PKPD).
Menurut beliau, pelaksanaan PKPD untuk memudahkan Kementerian Kesihatan melakukan saringan secara bersasar ke atas semua penghuni dan mengawal penularan dalam komuniti itu.
“Pada masa ini terdapat 181 pekerja yang berada di asrama termasuk 17 pekerja yang sebelumnya tinggal menyewa di luar bagi memudahkan pemantauan.
“Manakala 334 orang yang disahkan positif Covid-19 sudah dipindahkan ke Pusat Kuarantin dan Rawatan Covid-19 Berisiko Rendah di Taman Ekspo Pertanian Malaysia Serdang (MAEPS).

“Seramai 43 lagi pekerja lain yang positif pula kini di tempatkan di lain-lain pusat rawatan,” katanya pada sidang akhbar di Pos Kawalan Pusat Kejadian di Flat Anjung Tawas Damai hari ini.
Seramai 21 penduduk warga tempatan dipindahkan ke pusat kuarantin Institut Latihan Kementerian Kesihatan Malaysia Sultan Azlan Shah di Tanjung Rambutan.
Asmadi berkata, selain mengawasi penghuni yang ada, penugasan anggota polis dan tentera di asrama itu juga adalah untuk menjaga keselamatan premis.
Semalam, kawasan asrama pekerja kilang pakaian Imperial Garments ini dikenakan PKPD berikutan peningkatan mendadak kes Covid-19 susulan saringan yang dilakukan bermula 23 Februari lalu.
Dua blok flat lima tingkat ini dijadikan asrama pekerja kilang tekstil itu yang menempatkan kira-kira 439 penghuni daripada keseluruhan pekerja yang berjumlah 653 orang.
Kilang tekstil pelbagai jenama terkenal global itu dimiliki oleh syarikat TAL Group berpusat di Hong Kong, China dan beroperasi di kawasan perindustrian Tasek sejak tahun 1987.-K!ONLINE


Anak kedua baru lapan bulan, Sari Yanti hamil lagi!
Oleh SAIRUL ZAMRI MISRANI

1 Mac 2021, 3:57 pm
PETALING JAYA – Baru sahaja menimang cahaya mata kedua lapan bulan lalu, pelakon Sari Yanti mengesahkan dirinya kini hamil anak ketiga.
Perkongsian tersebut dikongsi Sari, 37, menerusi InstaStory ketika mengadakan sesi Ask Me Question bersama pengikutnya.
Sari atau nama sebenarnya Sari Yanti Datuk Mohamad Nazari mendedahkan dia berbadan dua selepas ditanya sama ada benar atau tidak khabar angin mengenai dirinya yang kini sedang hamil.
“Betul ke kak Sari mengandung lagi?,” soal salah seorang pengikut kepada pelakon drama Kisah Kaisara itu.
Enggan berselindung, isteri kepada Jep Sepahtu itu berkata dia kerap ditanya peminat berhubung soalan sama sejak akhir-akhir ini.
Pada masa sama, Sari turut mendedahkan kehamilannya kali ini merupakan yang ketujuh baginya. Dia mengakui pernah mengalami keguguran sebanyak dua kali sebelum ini.

Terdahulu, desas-desus mengenai kehamilannya mula mendapat perhatian netizen apabila fotonya bersama pelakon Scha Alyahya memperlihatkan dirinya seolah-olah sedang berbadan dua.
Untuk rekod, Sari mendirikan rumah tangga bersama Jep pada Februari 2017 dan dikurniakan dua orang cahaya mata iaitu Dariya Inara, 3, dan Muhammad Khidir yang kini berusian lapan bulan.
Hasil perkahwinan terdahulu, Sari turut mempunyai dua orang anak lelaki iaitu Barr Al Aliy, 11, dan Baasit Al Haq, 10. -K! ONLINE


Selamba belasah orang depan khalayak ramai
Oleh NIK NUR IZZATUL HAZWANI NIK ADNAN

1 Mac 2021, 5:12 pm
KEMAMAN – Seorang lelaki cedera dibelasah dua individu dalam insiden yang dikatakan bermotifkan berebut wanita di sebuah pusat perniagaan di Chukai di sini semalam.
Perbuatan dua lelaki itu telah tular di media sosial menerusi penyebaran video berkenaan dipercayai dirakam orang ramai yang menyaksikan kejadian tersebut.
Berdasarkan video berdurasi 29 saat tersebut, mangsa yang menunggang sebuah motosikal telah dibelasah oleh dua lelaki menaiki sebuah kereta Perodua Viva.
Dua lelaki berkenaan terus membelasah mangsa walaupun cuba dileraikan sebahagian orang ramai yang menyaksikan kejadian itu.
Difahamkan sebelum kejadian, mangsa yang menunggang motosikal sedang berbincang dengan dua lelaki bagi menyelesaikan masalah mereka.
Tidak lama kemudiannya, motosikal mangsa dikatakan terlajak sebelum terlanggar cermin sisi kereta dinaiki dua lelaki itu.

Ia telah membuatkan kedua-dua lelaki berkenaan naik berang sebelum bertindak memukul mangsa hingga cedera.
Sementara itu, Ketua Polis Daerah Kemaman, Superintendan Hanyan Ramlan ketika dihubungi memberitahu pihaknya masih belum menerima sebarang laporan berkaitan kejadian itu. – K! ONLINE


Lebih lima kartel dadah dikenal pasti – KPN
Oleh ASLIZA MUSA

1 Mac 2021, 3:53 pm
IPOH – Polis Diraja Malaysia (PDRM) telah mengenal pasti lebih lima sindiket dadah dalam negara yang didalangi orang kenamaan bergelar Tan Sri dan Datuk.
Ketua Polis Negara, Tan Sri Abdul Hamid Bador berkata, sindiket yang mengaut keuntungan jutaan ringgit setiap minggu itu telah lama dalam pemerhatian polis yang turut mempunyai data lengkap penglibatan mereka.
Bagaimanapun katanya, kekangan yang dihadapi pihaknya kini adalah untuk mendapatkan beberapa bukti yang boleh mengaitkan mereka secara langsung dengan sindiket berkenaan.
“Mereka tidak boleh lari, kita ada data-data yang lengkap selain kegiatan itu sudah lama dalam pemerhatian. Insya-Allah, kita akan dapat (bukti) dan ambil tindakan,” katanya pada sidang akhbar selepas merasmikan Penutupan Kursus Asas Konstabel Orang Asli (PDRM) Siri 1/2020 di lapang sasar utama, Briged Utara Pasukan Gerakan Am (PGA) Ulu Kinta, di sini hari ini.
Menurut beliau, tangkapan ke atas dalang utama sindiket berkenaan perlu dilakukan agar usaha membanteras kegiatan haram itu yang giat dijalankan di seluruh negara tidak sia-sia.
Katanya, Jabatan Siasatan Jenayah Narkotik (JSJN) juga telah melaksanakan operasi demi operasi dengan rampasan bernilai jutaan ringgit setiap minggu.

“Kita mempunyai maklumat terdapat pihak yang menggerakkan aktiviti ini sebagai ‘funder’ melalui orang-orang kepercayaan.
“Jadi tindakan perlu diambil, jika tidak sia-sia sahaja usaha kita kerana yang kita tangkap dan dakwa adalah mereka yang di lapisan bawah sedangkan mereka yang di atas terlepas.
“Saya ingin tegaskan, ini bukan amaran kosong sebaliknya tangkapan ke atas mereka-mereka yang menjadi dalang utama sindiket ini perlu dibuat,” katanya.
Dalam perkembangan sama beliau berkata, pertambahan penjawatan untuk JSJN diperlukan dalam usaha menangani penularan kes dadah di negara ini dengan berkesan.
“Saya rayu, biarlah perlu hantar tujuh dulang hati nyamuk pun sebagai syarat kepada JPA (Jabatan Perkhidmatan Awam) untuk mendapatkan kekuatan tambahan bagi Jabatan Narkotik, saya sanggup kerahkan anak buah untuk kumpulkannya.
“Saya serius kerana tidak mahu dituduh di kemudian hari sebagai Ketua Polis Negara yang gagal menangani ancaman dadah sehingga menular ke balai polis,” katanya.-K!ONLINE


Wanita hamil boleh terima vaksin
Oleh MOHD. HUSNI MOHD. NOOR

1 Mac 2021, 4:52 pm
PUTRAJAYA – Wanita hamil boleh mendapatkan suntikan vaksin Covid-19 namun, mereka perlu mendapatkan nasihat pakar perubatan atau doktor masing-masing terlebih dahulu.
Menteri Kesihatan Datuk Seri Dr. Adham Baba berkata, wanita hamil atau cuba mengandung perlu mendapatkan nasihat lanjut daripada pakar bagi menentukan keperluan mengambil vaksin Covid-19, bersandarkan tahap kesihatan masing-masing.
Beliau berkata, berdasarkan kajian fasa tiga klinikal Pfizer, mereka yang mengandung tidak menyertai kajian vaksin itu sekali gus tiada data mencukupi untuk membuat sebarang keputusan.
“Namun, terdapat 23 sukarelawan yang menjalani kajian klinikal Pfizer itu didapati mengandung tanpa mereka sedari.
“Daripada 12 yang menerima vaksin dan 11 yang menerima placebo itu, dua daripada mereka yang menerima placebo mengalami keguguran,” katanya pada sidang akhbar hari ini.
Adham berkata, pihaknya mendapati bagi fasa pertama Program Imunisasi Covid-19 Kebangsaan (PICK), ada barisan hadapan yang mengandung, menghidapi penyakit tidak berjangkit dan sedang menerima rawaran kanser.

“Bagi wanita hamil, pemberian suntikan vaksin boleh dipertimbangkan sekiranya faedah daripada vaksinasi melebihi apa-apa risiko kepada penerima vaksin dan janin dalam kandungan.
“Pemberian vaksin kepada ibu mengandung juga boleh dipertimbangkan sekiranya risiko dan pendedahan kepada virus tinggi dan sukar dielakkan,” katanya.
Katanya, bagi ibu menyusu pula, tiada data menunjukkan vaksin yang disuntik akan keluar menerusi susu ibu justeru, vaksin boleh diberikan kepada mereka. -K! ONLINE


SK (P) Sultan Ibrahim terima enam pasangan kembar
Oleh KOSMO!

1 Mac 2021, 4:17 pm
JOHOR BAHRU – Sekolah Kebangsaan (P) Sultan Ibrahim (SIGS) di sini menempa sejarah apabila menerima enam pasangan kembar memulakan sesi persekolahan 2021 bermula hari ini.
Pasangan kembar tersebut merupakan satu dari pra sekolah, empat pasangan kembar tahun 1 manakala satu pasangan kembar tahun 2.
Guru Besar SK (P) Sultan Ibrahim, Rosmawati Mohamed berkata, setakat ini terdapat enam pasangan kembar bermula dari pra sekolah hingga Tahun 2 yang memulakan sesi persekolahan.
Menurutnya, pasangan kembar tersebut ialah Qisya Elena Yusoff dan Qistina Elena Yusoff, 8; Aleesya Humayraa Mohd. Helmi dan Aqeelah Humayraa Mohd. Helmi; Qisya Safiya Muhammad Hanafi dan Qisya Sofiya Muhammad Hanafi.
“Nur Sarah Mohammed Izuan dan Nur Suraya Mohammed Izuan; serta pasangan kembar Auni Delisyah Muhammad Ariff dan Aufa Darwisyah Muhammad Arif masing-masing berusia 7 tahun.
“Pihak sekolah amat gembira dengan kehadiran enam pasangan kembar yang teramai setakat ini bersekolah di sini dari pra sekolah hingga darjah 2,”katanya ketika ditemui di sini hari ini.

SK (P) Sultan Ibrahim (SIGS) merupakan Sekolah Berprestasi Tinggi yang menjadi idaman setiap ibu bapa untuk menghantar anak mereka belajar di sekolah ini berikutan banyak penyampaian cemerlang yang dicapai.
Sementara itu, Yang Dipertua Persatuan Ibu Bapa Guru (PIBG), Amirul Sureshgaran Abdullah berkata, kesungguhan para pendidik sekolah ini yang diketuai guru besar menjadikan sekolah ini menjadi rebutan ibu bapa untuk menghantar anak mereka.
“Para pendidik sekolah ini amat berdidikasi dan sentiasa bekerja keras memastikan anak-anak murid yang belajar disini mencapai keputusan cemerlang bagi mengekalkan status Sekolah Berprestasi Tinggi (SBT),” ujarnya.-K! ONLINE


Lapor jika berlaku ‘potong barisan’ – KPN
Oleh ASLIZA MUSA

1 Mac 2021, 3:58 pm
IPOH – Orang ramai diminta melaporkan kepada polis sekiranya mempunyai maklumat berlaku kejadian ‘memotong barisan’ oleh pihak tertentu untuk menjadi penerima awal suntikan vaksin Covid-19.
Ketua Polis Negara, Tan Sri Abdul Hamid Bador berkata, tindakan sewajarnya boleh diambil sekiranya didapati wujud unsur-unsur penyelewengan oleh pihak tertentu.
“Sekiranya berlaku, minta laporkan kepada saya (polis). Mungkin ada penyelewengan di satu-satu pihak dan ia boleh jadi satu kesalahan jenayah,” katanya pada sidang akhbar selepas merasmikan Penutupan Kursus Asas Konstabel Orang Asli (PDRM) Siri 1/2020 di lapang sasar utama, Briged Utara Pasukan Gerakan Am (PGA) Ulu Kinta, di sini hari ini.
Beliau berkata demikian ketika mengulas dakwaan kononnya terdapat 200 Ahli Setiausaha Kerajaan (SUK) Negeri Kelantan cuba ‘memotong barisan’ untuk menjadi penerima terawal suntikan vaksin Covid-19.
Mesej yang tular di media sosial sejak semalam itu mendakwa, suntikan vaksin kepada petugas barisan hadapan itu terpaksa ditangguhkan untuk memberi ‘laluan’ kepada 200 ahli SUK Kelantan terbabit.
Mengulas lanjut, Abdul Hamid berkata, beliau maklum mengenai perkara itu namun sehingga kini tiada laporan polis dibuat mana-mana pihak.

“Difahamkan, Menteri Sains, Teknologi dan Inovasi, Khairy Jamaluddin Abu Bakar ada mengeluarkan kenyataan untuk siasat perkara itu. Kalau benar ada berlaku, kita minta laporkan kepada polis,” katanya.
Sementara itu, beliau turut mengesahkan tiada individu yang ditangkap mahupun diambil tindakan kerana menghasut untuk menolak vaksin.
Katanya, tindakan tegas bagaimanapun akan diambil sekiranya golongan tersebut didapati terus mencabar pihak berkuasa dengan menghasut orang ramai.
“Saya harap tidak berlaku dan tidak akan ada tangkapan tetapi kalau mereka cuba mencabar dan bersifat busuk hati, saya akan pastikan mereka ditangkap,” katanya.-K!ONLINE


Terpaksa solat depan lif, Lufya persoal surau pusat beli-belah ditutup
Oleh NUR EMIRA SAIZALI

1 Mac 2021, 5:18 pm
PETALING JAYA – Rungutan masyarakat berhubung polisi pusat beli-belah yang masih menutup beberapa fasiliti penting pengunjung seperti ruang surau untuk ibadah bagi mengekang penularan virus Covid-19 seiring pelaksaan Perintah Kawakan Pergerakan (PKP) masih berlanjutan di beberapa buah negeri.
Terbaharu, pelakon dan juga penyanyi Lufya Omar meluahkan reaksi kurang senang berhubung itu tersebut dan mendakwa dia terpaksa menunaikan solat di hadapan lif kerana surau di sebuah pusat beli-belah ditutup.
Menerusi perkongsian dalam Instagramnya, pelakon drama Umairah itu memuat naik sekeping gambar dia berada di hadapan sebuah lif dalam keadaan bertelekung.
Lufya atau nama sebenarnya Lutfyah Sheikh Omar, 37, turut mempersoalkan mengapa pelbagai kemudahan dan perniagaan lain dibenarkan beroperasi tetapi tidak untuk rumah ibadah.
“Rasa sedih sangatlah macam ini. Kita sudah tidak dalam fasa PKP lagi tetapi surau pun masih ditutup. Pergi surau di stesen minyak juga tutup.
“Pusat beli-belah yang elit pun sama. Tiada tempat untuk tunaikan solat, ditutup. Bila tanya pekerja Islam pun tidak tahu di mana hendak solat, akhir sekali solat di tempat tercorot depan lif,” kongsinya dalam perkongsian tersebut.

Pada masa sama, bekas peserta Akademi Fantasia musim keenam itu turut berpendapat penutupan rumah ibadah akan menjauhkan umat Islam dengan Tuhan.
“Macam ini punya cara, makin menjauhkan umat Islam dengan Tuhan.
“Bukankah sepatutnya dalam waktu kesulitan inilah kita perlu banyakkan muhasabah diri dan perbanyakkan majlis-majlis agama serta solat hajat,” luahnya lagi.
Ini bukan kali pertama selebriti tanah air mempersoalkan tentang isu berkenaan kerana sebelum ini, penyanyi Nubhan juga pernah menyuarakan ketidakpuashatian surau pusat beli-belah ditutup sehingga terpaksa menunaikan solat dalam bilik persalinan sebuah butik pakaian. – K! ONLINE


Pendaftaran PICK akan meningkat selepas 5 Mac
Oleh MOHD. HUSNI MOHD. NOOR

1 Mac 2021, 3:47 pm
PUTRAJAYA – Kerajaan menjangkakan pendaftaran bagi Program Imunisasi Covid-19 Kebangsaan (PICK) akan meningkat selepas 5 Mac ini selaras dengan pengenalan beberapa saluran pendaftaran lain selain MySejahtera.
Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata, pendaftaran PICK menerusi talian hotline akan dibuka kepada orang awam mulai 5 Mac ini.
Beliau yang juga Menteri Sains, Teknologi dan Inovasi berkata, buat masa ini juga, pendaftaran menerusi kaunter di hospital dan klinik kerajaan juga sedang berlangsung.
“Saya berpandangan bahawa pendaftaran bagi PICK masih lagi rendah buat masa ini dan usaha perlu dilakukan bagi menggalakkan lebih ramai rakyat mendaftar.
“Kerajaan tidak menetapkan apa-apa sasaran bagi pendaftaran setakat ini cuma saya berpendapat ia masih lagi rendah,” katanya pada sidang akhbar bersama Menteri Kesihatan, Datuk Seri Dr. Adham Baba selepas mesyuarat Jawatankuasa Jaminan Akses Bekalan Vaksin (JKJAV) hari ini.
Dalam pada itu, Khairy berkata, sebanyak 1,468,137 orang sudah berdaftar bagi mendapatkan vaksin menerusi aplikasi MySejahtera setakat pukul 11 pagi tadi.

“Jumlah pendaftaran itu hanya membabitkan 6.1 peratus daripada sasaran 80 peratus imuniti kelompok ditetapkan kerajaan.
“Manakala, bilangan penerima vaksin pula sudah mencecah 17,064 orang setakat pukul 11 pagi ini.
“Lima daerah paling tinggi menerima vaksin setakat ini adalah Kuching (1,677 orang), Sibu (1,360 orang), Kinta (1,141 orang), Kuantan (1,075 orang) dan Mukah (822 orang),” katanya.
Katanya, tiga negeri paling tinggi menerima vaksin adalah Sarawak, Pahang dan Perak. -K!ONLINE


Tiga beradik kembar teruja ke tabika
Oleh NOOR HAYATI MAMAT

1 Mac 2021, 3:41 pm
HULU TERENGGANU – Tiga adik beradik kembar seiras teruja untuk memulakan sesi persekolahan sebagai murid prasekolah di Tabika Kemas Kampung Kepah di sini hari ini.
Maisarah Athirah Mohd Surhan, Maisarah Adriana dan Maisarah Adlina ,5, yang merupakan kembar seiras bangun seawal pukul 6 pagi untuk bersiap ke tabika mereka yang hanya terletak kira-kira 200 meter dari rumah.
Ibu mereka, Masuze Yusof, 36, berkata, ketiga-tiga anak perempuan kembarnya sebelum ini sangat sedih apabila sesi persekolahan termasuk prasekolah secara bersemuka yang sepatutnya bermula pada hujung bulan Januari telah ditangguhkan.
“Malam tadi, mereka bertiga bukan sahaja bersemangat menyiapkan beg sekolah turut mencuba pakaian seragam tadika.
“Ketiga-tiga anak perempuan saya bergaya dengan pakaian seragam sambil menggalas beg sekolah masing-masing. Keletah mereka amat menghiburkan kami sekeluarga,” katanya ketika ditemui Kosmo! di sini hari ini.
Masuze berkata, Maisarah Athirah, Maisarah Adriana dan Maisarah Adlina juga tidur awal malam tadi kerana bimbang sukar bangun pagi bagi memulakan persekolahan hari ini.

Ibu kepada enam anak itu berkata, keceriaan mereka berterusan sebaik diambil selepas tamat sesi persekolahan dan tiga beradik itu asyik bercerita tentang pengalaman hari pertama sebagai murid prasekolah. – K! ONLINE


Individu cuba potong barisan dikeluarkan daripada senarai fasa pertama PICK
Oleh MOHD. HUSNI MOHD. NOOR

1 Mac 2021, 3:20 pm
PUTRAJAYA – Individu yang dikesan cuba ‘potong barisan’ bagi mendapatkan vaksin Covid-19 sudah dikeluarkan daripada senarai penerima vaksin bagi fasa pertama Program Imunisasi Covid-19 Kebangsaan (PICK).
Perkara itu disahkan Menteri Sains, Teknologi dan Inovasi, Khairy Jamaluddin pada sidang akhbar bersama Menteri Kesihatan, Datuk Seri Dr Adham Baba, hari ini.
Khairy berkata, jumlah mereka yang memotong barisan itu sangat kecil.
“Kami sudah mengenal pasti individu yang tidak layak bagi fasa pertama PICK itu dan ia sudah dikeluarkan daripada senarai,” katanya.
Katanya, mesyuarat Jawatankuasa Jaminan Akses Bekalan Vaksin (JKJAV) hari ini memutuskan satu garis panduan bagi penetapan petugas barisan hadapan yang layak menerima vaksin bagi fasa pertama PICK.
Khairy berkata, garis panduan itu sudah diluluskan dan ditandatangani antara beliau dan Adham selaku Pengerusi Bersama JKJAV.

Menurutnya, dokumen itu akan dimuat naik di laman web bagi memberi takrifan terperinci mengenai siapa sebenarnya petugas barisan hadapan yang layak menerima vaksin bagi fasa pertama.
“Saya harap soal potong barisan tidak lagi timbul apabila garis panduan ini ditetapkan di peringkat pusat dan negeri.
“Saya mendapat laporan ada pegawai exco negeri turut ada dalam senarai penerima vaksin bagi fasa pertama.
“Saya ingin jelaskan bahawa pegawai menteri besar, pegawai exco, setiausaha politik, ahli keluarga menteri Kabinet atau menteri besar serta isteri ahli Parlimen tidak termasuk dalam fasa pertama PICK,” katanya. -K! ONLINE


15,383 kanak-kanak mendaftar Tabika, Taska Kemas di Kelantan
Oleh AIMUNI TUAN LAH

1 Mac 2021, 2:25 pm
GUA MUSANG – Seramai 15,383 orang kanak-kanak telah mendaftar untuk mengikuti kelas Taman Bimbingan Kanak-Kanak (Tabika) Jabatan Kemajuan Masyarakat (Kemas) di negeri ini tahun ini.
Pengarah Kemas negeri, Hashim Alang Abdul Hamid berkata, jumlah itu melibatkan 758 kelas di 10 daerah negeri ini.
Katanya, bagi Taman Asuhan Kanak-Kanak (Taska) pula seramai 540 kanak-kanak turut mendaftar di 30 kelas.
“Sesi persekolahan secara bersemuka di semua Tabika dan Taska di negeri ini berjalan lancar hari ini.
“Hanya dua kelas sahaja terpaksa ditangguhkan dan akan dibuka pada minggu hadapan,” katanya ketika dihubungi Kosmo hari ini.
Hashim Alang berkata, sebanyak 21 kelas Tabika Orang Asli juga telah dibuka membabitkan 376 kanak-kanak Orang Asli di negeri ini.

Katanya, ibu bapa kanak-kanak Orang Asli memberi kerjasama baik apabila menghantar anak mereka ke kelas Tabika.
“Kami melihat ibu bapa Orang Asli juga semakin memahami dan mengikut prosedur operasi standard (SOP) serta mengadaptasi norma baru yang dilaksanakan pihak kerajaan.
“Berbanding tahun lalu terdapat ibu bapa kanak-kanak Orang Asli belum bersedia menghantar anak mereka ke Tabika Kemas kerana bimbang dengan penularan wabak Covid-19,” katanya.


SPRM gagal lucut RM2.7 juta milik UMNO Selangor
Oleh NUZULSHAM SHAMSUDDIN

1 Mac 2021, 3:34 pm
KUALA LUMPUR  – Suruhanjaya Pencegahan Rasuah Malaysia (SPRM) gagal dalam permohonan mereka untuk melucut hak wang berjumlah RM2,738,525 yang disita daripada Badan Perhubungan UMNO Negeri Selangor, yang didakwa berkaitan skandal penyelewengan dana 1Malaysia Development Berhad (1MDB).
Hakim Mahkamah Tinggi Datuk Muhammad Jamil Hussin membuat keputusan itu hari ini selepas menolak permohonan pendakwa raya selaku pemohon.
Dalam penghakiman, Muhammad Jamil berkata mahkamah mendapati pemohon gagal membuktikan wang yang disita adalah hasil daripada aktiviti haram selain wang yang dikatakan diterima daripada bekas Perdana Menteri Datuk Seri Najib Tun Razak telah lama habis digunakan.
“Selain itu pihak pemohon juga tidak mencabar akaun-akaun dan penyataan yang dikemukakan dalam afidavit responden (UMNO Selangor) dan mahkamah dapati pemohon gagal membuktikan wang yang disita adalah hasil daripada aktiviti haram. Oleh itu permohonan pemohon ditolak,” kata Muhammad Jamil.
Terdahulu semasa prosiding, pendakwaan diwakili Timbalan Pendakwa Raya Nik Haslinie Hashim manakala peguam Datuk Hasnal Rezua Merican dan Muzzammil Merican mewakili Badan Perhubungan UMNO Negeri Selangor.
Permohonan lucut hak itu difailkan pendakwa raya terhadap UMNO Negeri Selangor mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.-K!ONLINE


Tiada isu potong giliran di Perak – Saarani
Oleh MUHAMAD TARMIZE MOHD NOR

1 Mac 2021, 2:41 pm
IPOH – Tidak wujud unsur potong giliran dalam Program Imunisasi Covid-19 Kebangsaan peringkat negeri Perak yang bermula hari ini.
Menteri Besar Perak, Datuk Saarani Mohamad berkata, proses pemberian vaksin kepada pemimpin kerajaan negeri dan petugas barisan hadapan pada hari ini sebaliknya berjalan lancar mengikut jadual yang ditetapkan.
“Kita sudah ada jadual pemberian vaksin di Perak. Bagi saya, tiada masalah untuk Menteri Besar dan barisan sepuluh Ahli Majlis Mesyuarat (Exco) kerajaan negeri untuk menerima vaksin bersama 210 petugas barisan hadapan yang lain.
“Bagi saya ia adalah adil. Saya hormat kenyataan Menteri Sains, Teknologi dan Inovasi, Khairy Jamaluddin dan ia bukanlah satu arahan,” katanya.
Beliau berkata demikian pada sidang akhbar selepas menjadi individu pertama di negeri ini menerima suntikan vaksin Covid-19, Pfizer-BioNTech di Pusat Pemberian Vaksin di Stadium Indera Mulia di sini hari ini.
Turut menerima suntikan sama sepuluh Exco kerajaan negeri dan Pengarah Kesihatan Perak, Datuk Dr. Ding Lay Ming.

Kosmo! Online semalam melaporkan, isu dakwaan potong barisan dalam proses mendapatkan vaksin Covid-19 mendapat perhatian kerajaan.
Sementara itu, Saarani berkata, Perak menerima sebanyak 22,230 dos pertama bekalan vaksin pertama program imunisasi tersebut.
“Seramai 39,760 petugas barisan hadapan akan menerima suntikan vaksin yang dijangka selesai pada hujung April ini,” katanya.-K!ONLINE


Wanita, teman lelaki didakwa bunuh anak
Oleh NUZULSHAM SHAMSUDDIN

1 Mac 2021, 2:30 pm
BANGI – Seorang wanita dan teman lelakinya didakwa di Mahkamah Majistret Bandar Baru Bangi di sini hari ini atas pertuduhan membunuh seorang kanak-kanak lelaki berusia empat tahun yang juga merupakan anak kepada wanita itu.
Bagaimanapun tiada pengakuan direkodkan daripada kedua-dua tertuduh K.Puvaneswary ,31, dan teman lelakinya N.Tanabalan ,28, selepas pertuduhan dibacakan dalam bahasa Tamil terhadap mereka di hadapan Hakim Effandi Nazila Abdullah yang bertindak sebagai Majistret kerana kes itu dibawah bidang kuasa Mahkamah Tinggi.
Mengikut pertuduhan, kedua-dua tertuduh dengan niat secara bersama didakwa dengan sengaja telah membunuh seorang kanak-kanak lelaki berusia empat tahun di sebuah unit pangsapuri, Jalan Eco Majestic, Semenyih di sini antara 14 Februari hingga 12.19 tengahari pada 18 Februari lalu.
Berikutan itu pertuduhan dikemukakan mengikut Seksyen 302 Kanun Keseksaan dan dibaca bersama Seksyen 34 kanun sama, yang membawa hukuman gantung sampai mati, jika sabit kesalahan.
Dalam prosiding itu pendakwaan diwakili Timbalan Pendakwa Raya Muhd. Fauzan Mohd. Nor manakala kedua-dua tertuduh tidak diwakili peguam.
Tiada jaminan diberikan dan mahkamah kemudian menetapkan 31 Mac ini untuk sebutan semula kes.

Kosmo! Online 19 Februari lalu melaporkan seorang lelaki dan teman wanitanya ditahan bagi membantu siasatan berhubung kematian seorang kanak-kanak lelaki berusia empat tahun dipercayai akibat didera di rumah mereka di sebuah pangsapuri di Semenyih di sini.
Ketua Polis Daerah Kajang, Asisten Komisioner Mohd. Zaid Hassan berkata, pihaknya dimaklumkan tentang kejadian oleh petugas di Jabatan Kecemasan Hospital Kajang kira-kira pukul 1.20 petang.
Siasatan awal mendapati mangsa dipercayai telah dipukul oleh suspek lelaki yang juga merupakan teman lelaki ibunya sehingga mengakibatkan kanak-kanak berkenaan tidak sedarkan diri seterusnya dikejarkan ke hospital.
Menurut Mohd. Zaid, susulan laporan yang diterima, pihak polis telah membuat tangkapan ke atas ibu mangsa berusia 31 tahun dan teman lelaki wanita berkenaan berusia 28 tahun yang bekerja sebagai penarik kereta.K! ONLINE


Polis Kelantan pantau pematuhan SOP di sekolah
Oleh ROHANA MOHD. NAWI

1 Mac 2021, 3:25 pm
KOTA BHARU – Polis Kelantan menempatkan seramai 662 anggota di setiap sekolah di seluruh Kelantan bermula hari ini untuk memantau pematuhan prosedur operasi standard (SOP) murid-murid dan ibu bapa di sekolah.
Ketua Polis Kelantan, Datuk Shafien Mamat berkata, daripada jumlah tersebut, seramai 240 pegawai dan anggota di tempatkan di Sekolah Menengah Kebangsaan (SMK) manakala 422 lagi di Sekolah Rendah (SK).
“Pemantauan akan dilakukan sepanjang tempoh Perintah Kawalan Pergerakan Bersyarat (PKPB).
“Pemantauan hari ini melibatkan murid prasekolah, tahun satu dan dua sahaja. Bagi murid tahun tiga, empat, lima dan enam pula, pemantauan akan dilakukan pada 8 Mac ini,” katanya ketika dihubungi Kosmo! hari ini.
Menurut Shafien, pihaknya akan menempatkan anggota polis di SMK seluruh negeri Kelantan bermula 4 April depan.
Katanya, sehingga kini, seramai 262 pegawai kanan polis dan 1,916 pegawai rendah telah dilantik sebagai perhubungan untuk memantau kawasan sekolah di Kelantan.

Tinjauan Kosmo! di beberapa buah sekolah di sini ini mendapati kebanyakan ibu bapa dan murid mematuhi SOP yang ditetapkan dengan memakai pelitup muka selain melakukan penjarakan fizikal.-K!ONLINE


Gemuk punca Amber Heard disingkirkan daripada Aquaman 2
Oleh KOSMO!

1 Mac 2021, 3:39 pm
LOS ANGELES – Pelakon popular Hollywood, Amber Heard didakwa digugurkan dari penggambaran filem sekuel komik DC, Aquaman 2 kerana gagal melepasi ujian kecergasan seperti yang ditetapkan pihak produksi.
Heard, 34, yang melakonkan watak Puteri Mera dalam Aquaman pada 2018 dikatakan bakal diganti oleh pelakon Games Of Throne, Emilia Clarke.
Pelakon Games of Throne, Emilia Clarke dilaporkan bakal menggantikan tempat Amber Heard dalam Aquaman 2. – Getty Images
Sumber memberitahu portal hiburan Australia, Sausage Roll bahawa keadaan fizikal Amber yang berada di tahap kurang memuaskan dan berat badan bertambah menjadi punca utama dia disingkirkan.
“Dia telah melanggar satu klausa kontrak bagi watak Mera yang menuntut pelakon berada dalam keadaan cergas dan berstamina kerana perlu melakukan banyak aksi lagak ngeri,” kata sumber itu.
Pada November tahun lalu, peminat bekas suami Heard iaitu Johny Depp membuat petisyen agar aktres ini digugurkan daripada karakternya dalam Aquaman 2 namun menurut Heard pada ketika itu, ia tidak mengubah apa-apa dan dia teruja untuk memulakan penggambaran yang sepatutnya bermula pertengahan tahun ini.
Petisyen menyingkirkan Heard daripada Aquaman 2 dilaporkan sudah berjaya mengumpul tandatangan sebanyak  2 juta orang. – Agensi